Adakah UMNO ‘sedia redah banjir’ untuk pertahan rasuah? Kit Siang

Skandal 1Malaysia Development Berhad (1MDB) yang melibatkan berbilion-bilion ringgit adalah ujian sama ada sesebuah parti politik menyokong atau menentang rasuah dan sama ada parti tersebut membantah Malaysia menjadi sebuah negara kleptokrasi, kata veteran DAP Lim Kit Siang, hari ini (23 September 2022).

Ahli Parlimen Iskandar Puteri itu berkata adalah satu tragedi bagi negara apabila Sultan Perak Sultan Nazrin Shah harus mengingatkan rakyat Malaysia supaya tidak menafikan dan tidak melakukan “tidak boleh bersilat dengan segala helah mahu menidakkan kewujudan ‘gajah’ rasuah di hadapan mata”.

“Perkara ini menunjukkan sejauh mana rasuah telah menjadi masalah besar di Malaysia,” katanya dalam satu kenyataan.

Kit Siang kemudian menyindir Presiden UMNO Datuk Seri Ahmad Zahid Hamidi kerana menegur bekas Perdana Menteri Tan Sri Muhyiddin Yassin dan bekas Peguam Negara Tan Sri Tommy Thomas, tetapi dia sendiri gagal untuk mengecam skandal 1MDB yang melibatkan RM50 billion.

“Kenapa jadi begini? Presiden UMNO telah mengatakan yang UMNO bersedia untuk “meredah air banjir” dalam Pilihan Raya Umum Ke-15 (PRU-15).

“Namun mengapakah dia gagal untuk mengecam skandal 1MDB? Adakah UMNO akan “meredah air banjir” untuk mempertahankan rasuah?” soal Kit Siang.

Kit Siang berkata tidak ada keperluan untuk bertanya kepada Menteri dan pemimpin MCA dan MIC sebab mereka gagal untuk mengutuk skandal 1MDB dalam dekad yang lepas kerana perkara sebegini memang menjadi ciri parti mereka.

“Baru-baru ini, seorang pemimpin MCA telah bertanya, mengapa tidak ada simpati yang diberikan kepada bekas Perdana Menteri Datuk Seri Najib Razak, terutamanya dalam kalangan orang Melayu dan orang Islam?

“Pemimpin MCA ini mengatakan yang dia tidak faham mengapa terdapat sebegitu banyak kebencian terhadap ahli politik,” katanya.

Lit Siang memetik pemimpin MCA itu berkata: “Ada yang tak sudah-sudah mau lihat Najib seksa dan sengsara di penjara. Tak cukupkah didera minda, fizikal dan semangatnya? Manalah budaya maaf-maafan orang Melayu dan Islam?”

Menjawab pertanyaan itu, Kit Siang membangkitkan persoalan sekiranya kehidupan dalam penjara itu adalah satu penyeksaan terhadap “minda, badan, dan jiwa”, mengapakah MCA hanya bersuara sekarang, 65 tahun selepas negara kita Merdeka?


Menteri PN gesa tumpu persediaan hadapi banjir, bukan PRU-15 seperti Zahid minta

Persediaan bagi menghadapi musim banjir yang akan dijangka melanda negara pada hujung tahun lebih penting daripada mengadakan pilihan raya umum ke-15 (PRU-15).

Perikatan Nasional (PN) berkata Jemaah Menteri dalam gabungan itu menolak gesaan PRU-15 diadakan semasa musim tengkujuh seperti yang didesak oleh Presiden UMNO, Datuk Seri Ahmad Zahid Hamidi yang bersedia meredah banjir untuk berkempen seperti dalam ucapannya sebelum ini.

Menurut Timbalan Pengerusi PN, Datuk Dr Dominic Lau Hoe Chai, pendirian itu dinyatakan Menteri PN semasa mesyuarat Kabinet pada Rabu lalu dan mengakui barisan menteri juga mempunyai perbezaan pendapat mengenai tarikh PRU-15.

“Menteri Kabinet PN menentang pelaksanaan (PRU15 ketika musim tengkujuh) dan percaya bahawa kita harus bertindak membantu rakyat untuk menghadapi risiko banjir. Ini membuktikan bahawa PN adalah sebuah gabungan yang prihatin.

“Bagi GERAKAN, kami menolak sekeras-kerasnya langkah mengadakan PRU-15 pada akhir tahun ini (ramalan negara dilanda banjir) kerana keselamatan rakyat sewaktu musim tengkujuh perlu diutamakan

“PRU-15 boleh diadakan selewat-lewatnya menjelang September tahun depan. Jadi tidak perlu tergesa-gesa untuk mengadakan PRU pada penghujung tahun ini dan berdepan risiko banjir,” katanya dalam satu kenyataan, hari ini.

Katanya, langkah mengadakan PRU-15 pada musim tengkujuh hanya mementingkan kepentingan diri tanpa mengira keselamatan rakyat, sedangkan Jabatan Meteorologi Malaysia sudah meramalkan negara bakal mengalami hujan lebat berterusan mulai November.

“Hujan lebat berterusan akan membawa banjir ke beberapa negeri di Pantai Timur. Lebih 10 juta daripada 33 juta penduduk di negara kita, khususnya di Pantai Timur akan terjejas banjir, jadi tidak wajar mengadakan PRU semasa musim tengkujuh,” katanya.

Jika PRU pada musim berkenaan, katanya, kemudahan seperti sekolah dan dewan orang ramai digunakan sebagai pusat pengundian, sekali gus menjejaskan operasi bantuan kepada penduduk terjejas banjir.

“Jika tempat itu digunakan sebagai pusat pengundian, mangsa banjir nak letak di mana?” katanya menambah, kos juga akan meningkat kerana beberapa negeri tidak akan membubarkan Dewan Undangan Negeri (DUN) masing-masing jika PRU15 diadakan pada musim tengkujuh.

“Kelantan, Terengganu dan Kedah yang ditadbir PAS serta Selangor, Negeri Sembilan dan Pulau Pinang di bawah Pakatan Harapan (PH) sudah memaklumkan tidak akan bubar DUN, bermaksud negeri-negeri ini akan mengadakan Pilihan Raya Negeri (PRN) pada tahun depan.

“Kalau negara kita mengadakan PRU dan PRN secara berasingan, perbelanjaan akan menjadi tinggi, jadi lebih baik buat PRU15 pada tahun depan,” katanya.

Selain faktor banjir, Dominic berkata, kerajaan boleh memanfaatkan tempoh yang ada sebelum penggal Parlimen kali ini berakhir untuk memberi tumpuan kepada ekonomi dan memastikan pemulihannya.

“Usaha tingkatkan pendapatan rakyat dan ringankan beban hidup mereka. Apatah lagi, jumlah golongan berpendapatan rendah juga telah meningkat, ramai daripada kelompok B40 sebelum ini sudah jatuh ke dalam B60 selepas dua tahun COVID-19 melanda negara kita,” katanya.


Nasib empat MP Sabah diketahui Isnin bukan hari ini, kata Speaker

Nasib empat Ahli Parlimen (MP) Sabah sama ada perlu mengosongkan kerusi atau sebaliknya selepas keluar Bersatu selepas Pilihan Raya Umum Ke-15 (PRU-15) lalu, akan diumumkan Isnin ini.

Speaker Parlimen Datuk Johari Abdul, berkata pihaknya sudah membuat ketetapan berhubung kedudukan MP Papar, Datuk Armizan Mohd Ali; Khairul Firdaus Akbar Khan (Batu Sapi); Datuk Jonathan Yasin (Ranau); dan Matbali Musah (Sipitang).

Menurut laporan BH hari ini, beliau berkata pemakluman rasmi kepada semua empat MP yang kekal bersama Gabungan Rakyat Sabah (GRS) itu hanya akan diumumkan Isnin ini.

“Isnin ini saya akan beritahu keputusan dan ketetapan apa jadi pada mereka… saya sudah dapat semua maklumat dan akan keluarkan surat kepada mereka.

“Tunggulah Isnin ini saya tidak boleh beritahu, mereka yang perlu tahu dahulu,” katanya.

Awal Disember lalu, Pengerusi GRS, Datuk Seri Hajiji Noor mengumumkan pemimpin Bersatu Sabah membuat keputusan sebulat suara untuk keluar daripada parti itu, namun kekal di bawah GRS.

Susulan itu Johari sebelum ini mengesahkan menerima notis rasmi daripada Bersatu mengenai empat kerusi Parlimen yang didakwa kosong di Sabah.

Johari dilaporkan berkata, beliau menerima surat daripada Naib Presiden Bersatu, Datuk Ronald Kiandee pada 27 Disember lalu yang meminta Speaker memaklumkan empat kekosongan itu kepada Suruhanjaya Pilihan Raya (SPR).

Mengikut undang-undang antilompat parti yang dibuat melalui pindaan Perlembagaan Persekutuan, Ahli Parlimen akan kehilangan kerusi jika mereka melompat ke parti lain.

Namun Pakar Perlembagaan, Prof Madya Datuk Dr Shamrahayu Ab Aziz, sebelum ini dilaporkan berkata, hanya Yang Dipertua Dewan Rakyat memiliki kuasa penuh untuk membuat keputusan secara bersendirian sama ada empat MP Sabah yang keluar Bersatu perlu mengosongkan kerusi atau sebaliknya.

Menurut Shamrahayu, tiada keperluan undang-undang untuk Johari merujuk perkara itu kepada Jawatankuasa Pilihan Khas Parlimen, dan semua pihak perlu menghormati serta menerima sebarang keputusan nanti.

Katanya, ia berikutan Perlembagaan memberi kuasa penuh kepada Yang Dipertua Dewan Rakyat untuk memutuskan sama ada tindakan empat MP itu melanggar Perkara 49A Perlembagaan Persekutuan dan perlu mengosongkan kerusi atau sebaliknya.


4 ADUN adalah wira jatuhkan kerajaan Melaka: Anwar

Datuk Seri Anwar Ibrahim membela empat bekas Ahli Dewan Undangan Negeri (ADUN) Melaka dengan menyifatkan mereka sebagai wira kerana keberanian membawa perubahan sehingga menumbangkan kerajaan negeri dipimpin UMNO.

Ketua Pembangkang itu mempertahankan langkah menjemput empat ADUN dalam program bersama Majlis Pakatan Harapan (PH) Melaka pada malam Isnin baru-baru ini sebagai tanda penghargaan kepada mereka, namun menegaskan isu berhubung sama ada akan diletak sebagai calon atas tiket gabungan itu belum dimuktamadkan lagi.

“Kita jemput mereka dalam majlis malam itu kerana dia (mereka) yang mengambil langkah untuk membawa perubahan di Melaka dan masa itu PH Melaka menyokong (mereka).

“Jadi bagi kita sekadar ucapkan terima kasih kepada dia (mereka) itu saja tetapi soal pilihan raya itu soal lain pula,” kata yang dipetik dalam laporan media semasa ditemui di Port Dickson.

Empat ADUN yang diketuai bekas Ketua Menteri (KM), Datuk Seri Idris Haron hadir dalam program bersama Anwar di sebuah hotel baru-baru ini dan menaruh harapan akan dapat bertanding atas tiket PH.

Sebelum ini juga, Anwar turut mengadakan pertemuan dengan empat ADUN tersebut sejurus jatuhnya kerajaan negeri yang dipimpin UMNO itu.

Tiga lagi ADUN yang hadir adalah adalah Datuk Nor Azman Hassan(Pantai Kundor), Datuk Norhizam Hassan Baktee (Pengkalan Batu) dan Datuk Noor Effandi Ahmad (Telok Mas).

Tindakan empat ADUN tersebut menjadi punca kejatuhan kerajaan yang dipimpin Datuk Seri Sulaiman Md Ali dan terpaksa diadakan Pilihan Raya Negeri (PRN) Melaka.

Bagaimanapun, tindakan Anwar tersebut tidak disenangi Setiausaha Agung DAP Lim Guan Eng yang secara terang-terangan berkata bahawa partinya tidak akan menerima jika Norhizam dinamakan semula sebagai calon untuk PH ia selepas tindakannya sebelum ini yang bertindak keluar parti itu.

Untuk rekod, Norhizam sebelum ini bertanding atas tiket DAP semasa Pilihan Raya Umum Ke-14 (PRU-14) lalu.

Terdahulu, Suruhanjaya Pilihan Raya (SPR) mengumumkan penamaan calon PRN Melaka pada 8 November manakala undi awal pada 16 November dan hari mengundi 20 November.


PICK: Sasaran vaksinasi 31 Ogos sudah dilepasi

Sasaran 50 peratus penduduk berusia 18 tahun ke atas di negara ini akan melengkapkan dua dos suntikan vaksinasi sebagaimana yang dijangkakan kerajaan sebelum ini telah dicapai.

Sejak Program Imunisasi Covid-19 Kebangsaan (PICK) dilancarkan Februari tahun lalu sehingga semalam, sebanyak 80.3 peratus atau hampir 18.8 juta individu dewasa di Malaysia telah menerima sekurang-kurangnya satu dos suntikan vaksin Covid-19

Data Jawatankuasa Khas Jaminan Akses Bekalan Vaksin Covid-19 (JKJAV) yang dikeluarkan hari ini menunjukkan dalam tempoh itu juga 59.1 peratus atau lebih 13.84 juta individu dewasa lagi melengkapkan dos kedua masing-masing.

Keseluruhannya lebih 32.63 juta dos vaksin telah diberikan setakat semalam, dengan Lembah Klang yang merangkumi Selangor, Kuala Lumpur dan Putrajaya dengan 86.9 peratus individu dewasa telah melengkapkan suntikan.

Semalam sahaja sebanyak 423,380 dos suntikan diberikan membabitkan 161,386 penerima dos pertama dan 261,994 dos kedua.

Sebelum ini bekas Menteri Penyelaras PICK Khairy Jamaluddin berkata sasaran itu mampu dicapai susulan kadar vaksinasi yang tinggi ketika itu.


Varian Covid-19 akan dikenali menggunakan abjad Greek

Pertubuhan Kesihatan Sedunia (WHO) mengumumkan, amalan mengenali varian Covid-19 mengikut negara ia mula ditemui akan dihentikan bagi mengelakkan mana-mana negara dikaitkan stigma pandemik itu.

Ketua Teknikal Covid-19 WHO, Maria Van Kerkhove, berkata menerusi sistem baharu membabitkan variants of concern (VOC) dan variants of interest (VOI) yang membimbangkan, ianya akan dikenali menggunakan abjad Greek.

“Ia tidak akan menggantikan nama saintifik sedia ada, sebaliknya bertujuan memudahkan perbincangan umum.

Di bawah sistem baharu itu, empat varian membimbangkan diberi nama baharu, di mana Varian B.1.1.7 Britain dikenali sebagai Alpha; Varian Afrika Selatan B.1.351 (Beta) dan Varian P.1 Brazil (Gamma).

Varian B.1.617 India yang diasingkan kepada dua kategori, dengan the B.1.617.2 selaku varian membimbangkan, akan dikenali sebagai Delta manakala Varian B.1.617.1 (Kappa).

Selain nama berkenaan, terdapat dua lagi nama saintifik bagi setiap mutasi manakala lokaliti penemuan turut digunakan bagi mengenal pasti varian sama.

Contohnya di Britain, Varian Britain disebut oleh negara lain, dtetapi di United Kingdom ia ikenali sebagai Varian Kent iaitu nama wilayah di mana kali pertama ditemui di tenggara England.

Namun, rujukan B.1.1.7.2 masih terus digunakan dalam kalangan masyarakat saintifik kerana ia mengandungi butiran mutasi varian berkenaan.

WHO, dalam satu kenyataan berkata meskipun nama saintifik ada kelebihannya ia mungkin sukar diungkapkan atau diingati, sekali gus menjadi punca salah lapor.

“Akibatnya, orang ramai cenderung menyebut sesuatu varian mengikut tempat ia ditemui, sekali gus mencetuskan stigma dan diskriminasi.

“Bagi mengelakkannya dan memudahkan penyampaian kepada umum, WHO menggalakkan pihak berkuasa, media dan pihak berkenaan untuk mengguna pakai nama atau label baharu ini,” katanya.

Terdapat 24 huruf Greek dan setakat ini, langkah seterusnya belum dipertimbangkan sekiranya semua huruf terbabit habis digunakan.

Ini kerana huruf tertentu seperti Epsilon, Zeta, Eta, Theta dan Iota sudah pun digunakan untuk mengenai pelbagai varian virus atau bakteria lain. – Agensi


Sekat kelahiran cara sistematik hapus etnik Muslim Uyghur: Penyelidik

Dasar perancang keluarga dikenakan Kerajaan China ke atas etnik Muslim Uyghur dan beberapa suku kaum minoriti yang lain di selatan Xinjiang sejak 20 tahun, mengurangkan di antara 2.6 juta hingga 4.5 juta kelahiran – sepertiga populasi minoriti yang diunjurkan di rantau itu, menurut analisis baharu oleh penyelidik Jerman.

Laporan itu, yang dikongsi secara eksklusif dengan Reuters menjelang penerbitannya, juga menyertakan data penyelidikan yang sebelum ini tidak dilaporkan oleh akademik dan pegawai China mengenai hasrat Beijing di sebalik dasar kawalan kelahiran di Xinjiang, di mana kadar kelahiran turun sebanyak 48.7 peratus antara 2017 dan 2019.

Penyelidikan Adrian Zenz muncul di tengah-tengah gesaan di kalangan sesetengah negara Barat supaya siasatan dijalankan sama ada tindakan China di Xinjiang layak dikategorikan sebagai ‘penghapusan yang disengajakan’ – satu dakwaan yang dibantah Beijing.

Penyelidikan oleh Zenz adalah analisis pertama yang dilakukan mengenai kesan jangka panjang penduduk terhadap tindakan keras Beijing selama bertahun-tahun di wilayah barat China.

Kumpulan hak asasi manusia, penyelidik dan sesetengah penduduk berkata polisi China, termasuk mengehadkan kelahiran bayi Uyghur dan etnik Muslim lain, pemindahan pekerja ke wilayah lain dan ‘latihan paksa’ ke atas sejuta etnik Uyghur dan minoriti lain di beberapa rangkaian kem tahanan.

“Penyelidikan dan analisis ini dengan jelas menunjukkan hasrat di sebalik pelan Kerajaan China terhadap populasi Uyghur,” kata Zenz kepada Reuters.

Kerajaan China belum mengumumkan secara rasmi jumlah sasaran pengurangan populasi masyarakat Uyghur dan etnik minoriti lain di Xinjiang.

Namun, berdasarkan kepada analisis data kelahiran, unjuran demografi dan nisbah etnik yang dicadangkan oleh ahli akademik dan pegawai China, Zenz menganggarkan polisi Beijing itu akan menambah populasi etnik dominan di selatan Xinjiang iaitu kaum Han kepada kira-kira 25 peratus berbanding 8.4 peratus sekarang.

“Matlamat ini hanya dapat dicapai jika mereka melakukan apa yang telah mereka lakukan, yang secara drastik mengurangkan kadar kelahiran Uyghur,” kata Zenz.

Kadar kelahiran etnik Muslim Uyghur di selatan Xinjiang mengalami penurunan susulan polisi tegas Parti Komunis China ke atas etnik minoriti. – Gambar AP

China sebelum ini mendakwa penurunan kadar kelahiran etnik minoriti sekarang disebabkan oleh pelaksanaan sepenuhnya kuota kelahiran di wilayah itu selain faktor pembangunan, termasuk peningkatan pendapatan per kapita dan akses yang lebih luas ke perkhidmatan perancang keluarga.

“Apa yang dikatakan sebagai ‘genosid’ di Xinjiang adalah tidak berasas,” kata Kementerian Luar China dalam kenyataan kepada Reuters.

“Ini adalah manifestasi daripada motif tersembunyi pihak anti-China di Amerika Syarikat (AS) dan Barat,” kata kenyataan itu.

Penyelidikan terbaharu itu membandingkan unjuran populasi dilakukan penyelidik berpangkalan di Xinjiang untuk diserahkan kepada Akademi Sains China berdasarkan data terdahulu, dengan data rasmi kadar kelahiran, serta apa yang Beijing sifatkan sebagai ‘langkah mengoptimumkan penduduk’ etnik minoriti di Xinjiang sejak 2017.

Penyelidikan itu mendapati di bawah dasar pencegahan kelahiran baharu, populasi etnik minoriti Uyghur yang mendominasi selatan Xinjiang akan mencapai 8.6 hingga 10.5 juta menjelang 2040, sedangkan penyelidik China yang menggunakan data lama mengunjurkan 13.14 juta kelahiran.

Zenz, penyelidik bebas di Yayasan Peringatan Korban Komunisme yang tidak berasaskan keuntungan berpangkalan di Washington DC, dikecam oleh Beijing kerana penyelidikannya yang mengkritik polisi China menangkap etnik Muslim Uyghur. pemindahan tenaga kerja dan pengurangan kelahiran di Xinjiang.

Kementerian Luar China juga mendakwa Zenz ‘mengelirukan’ orang ramai menggunakan data dan ‘pembohongannya tidak perlu disangkal’.

Central Asian Survey penerbit jurnal akademik bersetuju menerbitkan penyelidikan Zenz selepas melakukan semakan pada 3 Jun lalu.

Reuters turut berkongsi penyelidikan metodologi dengan puluhan pakar dan penganalisis populasi, dasar menyekat kelahiran dan undang-undang hak asasi manusia antarabangsa, yang mengatakan bahawa analisis dan kesimpulannya adalah tepat.

Sebilangan pakar mengingatkan bahawa unjuran demografi selama beberapa dekad boleh dipengaruhi oleh faktor yang tidak dijangka. Pemerintah China di Xinjiang belum secara terbuka menetapkan kuota populasi etnik di selatan wilayah itu dan kuota yang digunakan dalam analisis berkenaan adalah berdasarkan cadangan pegawai dan ahli akademik China.

Etnik Uyghur dipenjara jika miliki anak lebih daripada kuota

Langkah mencegah kelahiran di kalangan etnik Uyghur dan minoriti lain sangat berbeza dengan dasar kelahiran China yang lebih luas.

Minggu lalu, Beijing mengumumkan pasangan yang sudah berkahwin boleh memiliki tiga orang anak, naik daripada dua yang ditetapkan sebelum ini. Perubahan polisi terbesar sejak dasar satu anak dimansuhkan pada 2016. Pengumuman itu tidak merujuk secara khusus kepada mana-mana kumpulan etnik.

Sebelum ini, peraturan rasmi mengehadkan etnik majoriti Han dan minoriti termasuk Uyghur hanya boleh mempunyai dua anak – tiga di luar bandar. Bagaimanapun, Uyghur dan etnik minoriti lain secara sejarah dikecualikan daripada had kelahiran sebagai sebahagian daripada dasar pilihan yang dirancang untuk memberi manfaat kepada masyarakat minoriti.

Sesetengah penduduk, penyelidik dan kumpulan hak asasi manusia berkata peraturan baharu sekarang ini memberi kesan ketidakseimbangan terhadap minoriti Muslim yang berdepan penjara jika melebihi kuota kelahiran, berbanding denda jika melakukan kesalahan lain.

Dalam catatan Parti Komunis yang bocor pada tahun 2020, juga dilaporkan oleh Zenz, sebuah kem pemulihan di daerah Karakax di selatan Xinjiang menyenaraikan pelanggaran kuota kelahiran sebagai alasan penahanan 149 individu daripada 484 kesalahan lain. Beijing mendakwa catatan itu ‘palsu’.

Kuota kelahiran untuk etnik minoriti dikuatkuasakan dengan ketat di Xinjiang sejak 2017, termasuk pemisahan pasangan suami isteri, dan penggunaan prosedur pensterilan, peranti kawalan mencegah kehamilan (IUD) dan pengguguran, kata tiga individu Uyghur dengan seorang daripadanya pegawai kesihatan kepada Reuters.

Penyelidikan Zenz juga mendapati kadar kelahiran etnik Uyghur di wilayah Xinjiang turun sehingga 50.1 peratus pada tahun 2019, berbanding 19.7 peratus di wilayah etnik majoriti Han.

Laporan Zenz mengatakan analisis yang diterbitkan oleh akademik dan pegawai China antara tahun 2014 dan 2020 menunjukkan pelaksanaan ketat polisi kelahiran didorong masalah keselamatan nasional, dan hasrat untuk mengurangkan populasi Uyghur, tetapi meningkatkan migrasi Han dan etnik yang setia kepada Parti Komunis.

Sebagai contoh, 15 dokumen yang disediakan oleh ahli akademik dan pegawai China yang ditunjukkan dalam laporan Zenz termasuk komen dari pegawai Xinjiang dan ahli akademik berkaitan, telah merujuk kepada keperluan untuk meningkatkan peratusan penduduk Han dan mengurangkan nisbah Uyghur atau menggambarkan jumlah Muslim Uyghur yang tinggi adalah ancaman terhadap kestabilan sosial.

“Masalah di selatan Xinjiang adalah struktur penduduk yang tidak seimbang … populasi Han terlalu rendah,” kata Timbalan Setiausaha Agung Parti Komunis China di Xinjiang Liu Yilei di satu simposium pada Julai 2020 yang kemudian disiarkan dalam laman sesawang Universiti Xinjiang. Ia kemudian dipetik oleh Zenz ke dalam laporan penyelidikannya.

Demikian juga kenyataan dekan sebuah institut sejarah dan geografi di Universiti Tarim Xinjiang, Liao Zhaoyu pada 2015 yang mengatakan Xinjiang mesti menamatkan dominasi etnik Uyghur, tidak lama sebelum polisi kelahiran dikuatkuasakan.

Langkah penghapusan etnik Uyghur

Zenz dan beberapa pakar lain merujuk kepada Konvensyen 1948 mengenai Pencegahan dan Hukuman Jenayah Pembunuhan Beramai-ramai yang turut menyenaraikan sekatan terhadap kelahiran oleh etnik tertentu adalah satu tindakan yang melayakkan dikategorikan sebagai genosid.

Amerika Syarikat, Britain dan Kanada menyifatkan peraturan sekatan kelahiran dan penahanan besar-besaran oleh China adalah genosid.

Bagaimanapun, tidak ada sebarang tuduhan dan tindakan tegas diambil terhadap China atau pegawai di Xinjiang, kerana kekurangan bukti. Lagi pula China bukan anggota Mahkamah Jenayah Antarabangsa – mahkamah tertinggi yang membicarakan kes genosid dan jenayah serius yang lain. – Reuters


Zahid akui Muhyiddin miliki majoriti awal jadi PM, 10 SD ditandatangani MP BN: Laporan

Datuk Seri Ahmad Zahid Hamidi mendedahkan pada awalnya Pengerusi Perikatan Nasional (PN), Tan Sri Muhyiddin Yassin memiliki majoriti untuk dilantik menjadi Perdana Menteri (PM) selepas Pilihan Raya Umum Ke-15 (PRU-15) lalu.

Media melaporkan Presiden UMNO itu membuat pengakuan tersebut semasa taklimat khas tertutup menjelang Perhimpunan Agung parti itu dengan menamakan 10 Ahli Parlimen Barisan Nasional (BN) yang menandatangani surat akuan berkanun (SD) menyokong Muhyiddin.

Portal Berita Harian mendakwa 10 SD tersebut didedahkan Zahid sendiri semasa taklimat tersebut, malah menuduh terdapat cubaan untuk menjatuhkannya sebagai Pengerusi BN.

“Ahli Parlimen ini adalah mereka yang menyokong Muhyiddin ketika kemelut pembentukan kerajaan tercetus selepas PRU-15 lalu.

“Nama Ahli Parlimen BN yang dirujuk Zahid itu pula bukan sepenuhnya daripada UMNO, sebaliknya sebahagian mereka mewakili parti komponen BN lain.

“Mereka diminta untuk membatalkan SD ditandatangani (untuk menyokong Muhyiddin) dan semuanya akur dengan arahan itu kerana parti tidak membuat sebarang keputusan untuk menyokong sama ada PN (Perikatan Nasional) atau PH (Pakatan Harapan) ketika itu,” menurut laporan BH yang memetik sumber.

Untuk rekod, Zahid selepas PRU-15 lalu mengumumkan pendirian UMNO untuk bekerjasama dengan PH dan DAP bagi membentuk kerajaan campuran yang menyaksikan cikgunya, Datuk Seri Anwar Ibrahim dilantik sebagai PM Ke-10.

Anwar juga sebelum ini mengakui pada pusingan awal pemilihan bakal PM-10 lalu tidak memiliki majoriti sehinggalah kemudiaannya mendapat sokongan anak muridnya itu.

“Berapa pun jumlah diperolehi, itu telah ditetapkan waktunya. Seperti mana dalam perlumbaan, dia boleh potong pusingan pertama, kita potong di pusingan ketiga, tetapi yang penting garis penamat.

“Apabila di garis penamat, saya perolehi jumlah terbesar… kerana orang beri pengakuan (Akuan Bersumpah) sebelumnya telah menarik balik (sokongan) sebelum tempoh 2 petang,” kata pada 11 Disember lalu, dua minggu selepas dilantik menjadi PM dalam satu program di Kompleks Seri Perdana.

Sekiranya laporan media ini benar, ia secara tidak langsung menunjukkan Muhyiddin sebelum ini berkata benar berhubung jumlah SD dimilikinya dan layak untuk dilantik sebagai PM-10.

Sementara itu, laporan NST pula mendakwa beberapa pemimpin utama UMNO tidak kelihatan menghadiri taklimat dengan Zahid hari ini, antaranya Naib Presiden, Datuk Seri Ismail Sabri Yaakob, Datuk Seri Hishamuddin Hussein dan Khairy Jamaluddin Abu Bakar.

Ketiadaan mereka tidak disedari oleh petugas media yang membuat liputan perhimpunan empat hari di Pusat Dagangan Dunia Kuala Lumpur bermula hari ini.


‘Langkah London’ fitnah penyokong Zahid, cari ‘kambing hitam’ UMNO

Dakwaan ‘Langkah London’ untuk menjatuhkan Kerajaan Persekutuan sedia ada yang kononnya didalangi Perikatan Nasional (PN) adalah tuduhan palsu dan fitnah jelik daripada kelompok dalam UMNO yang takut kepada bayang-bayang sendiri.

Ketua Armada Bersatu Malaysia Wan Ahmad Fayshal Wan Ahmad Kamal berkata, dakwaan gerakan untuk menjatuhkan kerajaan itu didalangi PN juga adalah cubaan mengalihkan perhatian daripada isu masalah dalaman kronik UMNO.

Ahli Parlimen Machang itu percaya dakyah disebarkan segelintir ‘penjilat’ Presiden UMNO, Datuk Seri Ahmad Zahid Hamidi itu sebenarnya bertujuan untuk mencari ‘kambing hitam’ daripada parti itu sendiri supaya ahli-ahli UMNO membencinya dan terus menyokong Zahid.

“Ini adalah fitnah batil daripada golongan dalam UMNO yang takut dengan bayang-bayang, yang takut dengan kebangkitan ahli-ahli UMNO sendiri.

“Mereka tahu mereka mempunyai seorang Presiden yang gagal dan menyebabkan prestasi UMNO sangat teruk dengan hanya meraih 26 kerusi Parlimen pada Pilihan Raya Umum Ke-15 (PRU-15).

“Justeru, kumpulan penjilat Presiden UMNO ini sebenarnya sedang mencari kambing hitam supaya orang-orang UMNO lain membenci kambing hitam ini dan terus menyokong Presiden mereka yang gagal,” katanya menurut Sinar.

Beliau berkata demikian bagi mengulas spekulasi dakwaan Langkah London yang dikaitkan dengan satu pertemuan sulit di antara Pengerusi PN, Tan Sri Muhyiddin Yassin dengan beberapa pemimpin koalisi itu selain pemimpin UMNO di London baru-baru ini.

Mengulas lanjut, Wan Ahmad Fayshal juga menyifatkan spekulasi gerakan berkenaan dibangkitkan menjelang Perhimpunan Agung UMNO (PAU) 2022 termasuklah tuduhan ada boneka PN dalam UMNO adalah perkara tidak masuk akal yang bertujuan memburukkan reputasi koalisi itu.

“Kita pun tahu UMNO-BN kalah teruk pada PRU15, cuma tuduhan ada boneka PN dalam UMNO tidak masuk akal.

“Tidak mengapa mereka hendak melemparkan tuduhan berkenaan, tetapi janganlah heret nama PN, atau mencipta persepsi ada Langkah London dan sebagainya kononnya berpunca daripada pihak kami.

“Sekali lagi, Ini merupakan permainan jelek pimpinan UMNO yang takut kebangkitan ahli-ahli parti itu sendiri,” katanya.


Mangsa banjir hingga 12 tengah malam tadi cecah 20,111 orang

Jumlah mangsa banjir di enam negeri sehingga jam 12 tengah malam tadi (2 Mac 2023) terus meningkat kepada 20,111 orang, daripada 5,476 keluarga, dengan sebanyak 197 pusat pemindahan sementara (PPS) telah dibuka.

Data Agensi Pengurusan Bencana Negara (NADMA) menunjukkan, Johor paling teruk apabila 10 daerah dilanda banjir, dengan sejumlah 18,391 mangsa daripada 5,128 keluarga dipindahkan ke 157 PPS. Trend mangsa dan keadaan banjir turut dilaporkan meningkat.

Berikut adalah keadaan terkini banjir di 10 daerah di Johor:

Di Pahang, seramai 934 mangsa daripada 230 keluarga di lima daerah dipindahkan ke 23 PPS. Ia melibatkan:

Di Negeri Sembilan, 479 mangsa banjir daripada 134 keluarga dipindahkan ke sembilan PPS yang dibuka. Ia melibatkan:

Di Sarawak pula, seramai 148 mangsa daripada 44 keluarga di tiga daerah dipindahkan di empat PPS iaitu:

Di Sabah, 108 mangsa daripada 24 keluarga di daerah Tongod dipindahkan ke sebuah PPS.

Manakala, di Melaka pula 51 mangsa daripada 16 keluarga dari dua daerah dipindahkan ke tiga PPS dengan trend meningkat. Ia melibatkan:

Sementara itu, Jabatan Meteorologi Malaysia (MetMalaysia) mengeluarkan amaran hujan sangat lebat berterusan dijangka berlaku di Pahang, Negeri Sembilan, Melaka, dan Johor, hari ini (2 Mac 2023).

Di Pahang, ia melibatkan Jerantut, Maran, Kuantan, Bera, Pekan dan Rompin, manakala di Johor ((Kluang, Mersing, Kulai, Kota Tinggi dan Johor Bahru).


Blok pembangkang setia kekal sokong Anwar walaupun ditipu

Walaupun ditipu Datuk Seri Anwar Ibrahim kononnya memiliki majoriti untuk menjadi Perdana Menteri (PM), blok pembangkang tetap kekal menyokong Presiden PKR itu untuk terus mengetuai gabungan tersebut dan meneruskan agenda kepentingan rakyat.

Dalam satu kenyataan, Majlis Presiden Pakatan Harapan (PH) mengulangi pendirian untuk berdiri teguh bersama Anwar dan memberikannya kepercayaan untuk terus menjadi pengerusi gabungan tersebut sehingga Pilihan Raya Umum Ke-15 nanti.

“Majlis Presiden hari ini mengulangi komitmen bahawa Pakatan Harapan sebagai gabungan politik akan diperkukuh, di bawah kepimpinan Datuk Seri Anwar Ibrahim selaku Pengerusi.

“Segala persiapan menuju Pilihan Raya Umum ke-15 akan dipergiat termasuk perbincangan kerusi, manifesto, barisan kepimpinan dan calon, serta strategi untuk memenangi mandat rakyat,” kata kenyataan tersebut.

Untuk rekod, Anwar gagal menjadi PM ke-9 selepas ditipu anak muridnya, Datuk Seri Ahmad Zahid Hamidi yang juga Presiden UMNO.

Anwar pada awalnya sudah merancang dan begitu yakin akan mendapat sokongan Zahid selepas 15 Ahli Parlimen (MP) menarik sokongan terhadap Tan Sri Muhyiddin Yassin yang meletak jawatan.

Bagaimanapun, sebaliknya berlaku apabila dikhianati oleh Zahid dan 15 MP tersebut yang tidak menyokongnya semasa pencalonan PM ke-9.

Dalam kenyataan itu lagi, PH menggesa supaya semua parti pembangkang untuk berada bawah ‘khemas besar’ bagi melawan pihak tertentu yang berebut kuasa.

“Usaha menggembleng tenaga tersebut menerusi kaedah ‘Khemah Besar’ dikalangan ahli pembangkang mesti diberikan keutamaan mengatasi permainan dan percaturan politik kuasa yang diperalat oleh pihak tertentu untuk merebut kuasa dan jawatan yang hanya akan merugikan negara,” kata kenyataan itu lagi.

Kenyataan itu ditandatangani Presiden PKR merangkap Pengerusi PH, Anwar, Presiden Amanah Mohamad Sabu dan Setiausaha Agung DAP Lim Guan Eng.

Pada Sabtu, Naib Presiden UMNO Datuk Seri Ismail Sabri Yaakob mengangkat sumpah sebagai PM-9 menggantikan Muhyiddin.

Muhyiddin melepaskan jawatan sebagai PM selepas hilang majoriti apabila 15 MP UMNO termasuk Zahid menarik sokongan terhadapnya.

Percaturan itu menyaksikan Ismail Sabri diangkat sebagai PM baharu bagi memimpin kerajaan.


26 sungai di lima negeri melepasi paras bahaya, ada yang melimpah

Jabatan Pengairan dan Saliran (JPS) melaporkan sehingga jam 2.30 pagi tadi (2 Mac 2023) sebanyak 26 sungai di lima negeri telah mencatat bacaan melebihi paras bahaya.

Malah, sebelum itu ada laporan menyatakan sesetengah sungai, khususnya di Johor, telah mula melimpah dan membanjiri kawasan sekitarnya.

Berdasarkan data yang dikeluarkan JPS di laman sesawang publicinfobanjir, 14 daripada sungai itu terletak di Johor; diikuti masing-masing lima di Negeri Sembilan dan Pahang; dan masing-masing satu di Selangor dan Sarawak.

Di Johor, sungai yang dilaporkan melebihi paras bahaya ialah:

Negeri Sembilan

Pahang

Selangor

Sarawak


Fumio Kishida dipilih sebagai PM baharu ke-100 Jepun

Agensi Anadolu melaporkan pemimpin Parti Demokratik Liberal (LDP), Fumio Kishida dipilih sebagai Perdana Menteri baharu Jepun menggantikan Yoshihide Suga dalam sidang khas Dewan Perwakilan hari ini.

Kishida memperoleh 311 undi daripada 465 kerusi di Dewan Rakyat.

Perdana Menteri ke-100 Jepun itu, akan memegang jawatan sehingga pilihan raya umum akan datang yang dijadualkan akan diadakan pada 31 Oktober ini.

Sebelum ini, kabinet pimpinan Suga sudah menerajui pentadbiran negara itu sejak September tahun ketika pandemik Covid-19 sedang menular di seluruh dunia.

“Ini adalah titik permulaan sebenar. Saya akan terus maju dengan penuh tekad untuk negara ini,” kata Kishida dalam sidang media di ibu pejabat LDP hari ini.

Kishida yang memenangi pemilihan kepimpinan LDP bulan lalu sudah dipilih menjadi Perdana Menteri baharu Jepun hari ini.


Dr M sedia bekerjasama dengan Muhyiddin tapi tidak dengan Anwar

Kesediaan untuk bekerjasama semula dengan Tan Sri Muhyiddin Yassin dinyatakan bekas Perdana Menteri, Tun Dr Mahathir Mohamad.

Dr Mahathir kalah semasa bertanding di Parlimen Langkawi pada Pilihan Raya Umum Ke-15 (PRU-15) dan mengumumkan keluar parti Pejuang yang diterajui anaknya, Datuk Seri Mukhriz Mahathir sebelum ini.

Negarawan itu membayangkan boleh kembali duduk semeja selepas bermusuhan selama lebih tiga tahun susulan tumbangnya kerajaan Pakatan Harapan (PH).

Dr Mahathir berkata, usaha untuk memperjuangkan nasib orang Melayu perlu dijadikan antara matlamat utama selain menolak individu yang terpalit dengan isu rasuah atau salah laku jenayah.

Katanya, orang Melayu yang berpecah mengikut perjuangan parti politik berbeza mengakibatkan kaum majoriti ini semakin lemah dan sukar untuk memperbetulkan keadaan.

“Kita nak adakan kerjasama, tetapi matlamat mesti ditentukan,” katanya dipetik dalam wawancara dengan MalaysiaNow.

“Kita berpecah jadi banyak-banyak parti, kita hilang kuasa.

“Bila hilang kuasa, kita tidak boleh betulkan keadaan yang merugikan orang Melayu. Sebab itu kita perlu bersatu.”

Pada 2016, Bersatu ditubuhkan selepas Muhyiddin dan beberapa pemimpin UMNO dipecat daripada parti itu selepas secara terbuka mengkritik isu 1Malaysia Development Berhad (1MDB).

Penubuhan Bersatu dilakukan bersama Dr Mahathir yang dilantik sebagai pengerusi sebelum parti itu menyertai gabungan politik PH yang akhirnya berjaya menumpaskan Barisan Nasional (BN) pada 2018.

Dalam pada itu, Dr Mahathir berkata, sukar untuk dirinya bekerjasama dengan Datuk Seri Anwar Ibrahim kerana mempunyai perjuangan yang berbeza.

Menurut Dr Mahathir yang juga bekas ahli Parlimen Langkawi, Anwar dilihat sebagai individu yang tidak begitu serius dalam memperjuangkan nasib orang Melayu.

“Bahkan berkenaan dengan agama pun, nampak pandangan dia bukan pandangan yang diterima orang Melayu.

“Sebab itu saya tidak boleh kerjasama dengan dia.

“Saya sedia bekerjasama dengan orang yang faham dengan orang yang faham dengan masalah besar dihadapi orang Melayu,” tegas beliau.


Tiada cuaca buruk luar biasa hujung Oktober: MetMalaysia

Jabatan Meteorologi Malaysia (MetMalaysia) har ini (24 Oktober 2022) menafikan negara akan berdepan cuaca buruk luar biasa, hujung bulan ini, sebagaimana tular satu rakaman video di media sosial.

Ketua Pengarah MetMalaysia Muhammad Helmi Abdullah berkata sehingga kini pihaknya tidak menjangkakan negara bakal berdepan cuaca buruk luar biasa bagi tempoh seminggu ini.

“Melalui pemantauan terkini, keadaan cuaca di negara ini sedang dipengaruhi oleh penumpuan angin di Semenanjung, utara Sarawak dan barat Sabah sehingga hujung bulan bulan berpotensi menyebabkan keadaan cuaca lembap di kebanyakan negeri.

“Sehubungan itu, MetMalaysia semalam, sudah mengeluarkan Ramalan Cuaca Signifikan.

“Bagaimanapun, pada masa sama, satu sistem tekanan rendah terbentuk di timur Filipina dan dijangka bergerak ke arah barat dan barat laut menjauhi rantau negara,” katanya dalam kenyataan, hari ini.

Kenyataan itu juga sebagai penjelasan berhubung video cuaca buruk luar biasa, yang dikatakan berlaku hujung bulan ini seperti tular di media sosial.

Muhammad Helmi berkata, kewujudan sistem tekanan rendah itu memberi sedikit kesan terhadap keadaan laut.

“Oleh itu, amaran angin kencang dan laut bergelora kategori pertama dikeluarkan pada 12.30 tengah hari ini, membabitkan kawasan perairan Condore, Reef North dan Layang-Layang dalam tempoh dari Khamis (27 Oktober) hingga Ahad (30 Oktober).

“Kelajuan angin antara 40 hingga 50 kilometer per jam (km/jam) dan ketinggian ombak mencapai 3.5 meter dijangka boleh berlaku di kawasan ini,” katanya.

Menurutnya MetMalaysia akan terus memantau dan memaklumkan perubahan cuaca signifikan dari semasa ke semasa.

Orang ramai juga boleh mendapatkan maklumat sahih berkenaan ramalan dan amaran cuaca boleh melalui laman web MET Malaysia iaitu www.met.gov.my, aplikasi mobil myCuaca, media sosial rasmi serta Hotline di talian 1-300-22-1638.

Katanya, sebarang penyebaran maklumat berita palsu dan tidak sahih boleh dikenakan tindakan di bawah Akta Komunikasi dan Multimedia 1998.


Kerajaan mungkin perlu keluar wang tambahan untuk siapkan kapal LCS

Kerajaan mungkin perlu membelanjakan sehingga RM11.145 bilion secara keseluruhan untuk kos pembinaan enam kapal tempur pesisir pantai (LCS) yang menjadi kontroversi – jumlah yang melebihi peruntukan asal sebanyak RM9 bilion yang dipersetujui beberapa tahun lalu.

Menurut Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berhubung kapal LCS itu, kontraktor utama Boustead Naval Shipyard Sdn Bhd (BNS) mendakwa dalam surat pada 16 Julai 2019, bahawa mereka memerlukan tambahan RM1.416 bilion untuk menyiapkan semua enam kapal itu.

Ini selepas peruntukan siling asal kepada projek itu ditetapkan pada RM9 bilion sebelum diselaraskan kepada RM9.128 bilion.

Jawatankuasa itu menambah, Kementerian Kewangan (MoF) telah meluluskan melalui rundingan terus perolehan peralatan Sokongan Logistik Bersepadu (ILS) berjumlah RM800 juta kepada BNS.

ILS adalah peralatan wajib dan perolehannya sudah tentu akan meningkatkan kos kontrak perolehan LCS kepada RM9.7286 bilion.

“Jawatankuasa Siasatan menjangkakan kos pembinaan enam LCS akan terus meningkat berikutan pertukaran peralatan utama yang turut melibatkan implikasi masa tambahan bagi penghantaran kapal itu.

“Berdasarkan surat daripada syarikat BNS bertarikh 16 Julai 2019, bagi menyiapkan pembinaan enam LCS tersebut, anggaran kos tambahan sebanyak RM1,416.44 juta diperlukan yang terdiri daripada kos langsung berjumlah RM58.41 juta dan juga kos tidak langsung berjumlah RM1,358.03 juta disebabkan pertukaran peralatan dan jadual pelaksanaan.

“Kos tidak langsung melibatkan lanjutan tempoh reka bentuk asas, kuasa rekabentuk, jadual penghantaran peralatan, waranti, insurans dan kos kewangan bagi sumber lain. Ini menjadikan jumlah anggaran kos projek itu ialah RM11.145 bilion,” kata laporan JKSTUPKK itu yang didedahkan kepada orang ramai hari ini.

Laporan itu turut merekodkan butiran kos masing-masing meningkat sebanyak RM41 juta dan RM722.43 juta pada 16 Julai 2019 berbanding justifikasi awal BNS bertarikh 17 Mei 2019 iaitu RM1.375 bilion atau RM693.57 juta .

“Dalam tempoh dua bulan, mungkin ada cadangan kenaikan kos sebanyak RM41 juta atau RM722.43 juta. Manakala bagi penyerahan LCS pula, terdapat kelewatan antara 24 hingga 34 bulan daripada tempoh penyerahan asal mengikut kontrak,” menurut JKSTUPKK.

Laporan itu menyatakan, sehingga 31 Mei 2019, sejumlah RM5.936 bilion atau 65.03 peratus telah dibayar kepada BNS daripada keseluruhan projek bernilai RM9.128 bilion, termasuk RM1.365 bilion atau 14.94 peratus terdiri daripada pendahuluan pembayaran.

“Prestasi keseluruhan pelaksanaan projek setakat 31 Mei 2019, adalah 53.29 peratus berbanding kemajuan yang dirancang sebanyak 74.73 peratus dengan varians 21.44 peratus atau kelewatan selama 23 bulan.”

Mengikut kontrak asal, pembinaan LCS dijalankan secara berperingkat dengan penghantaran kapal yang dipersetujui adalah antara April 2019 dan Ogos 2023.

Berikutan kelewatan pelaksanaan pembinaan LCS, pada 20 Disember 2018, BNS telah mengemukakan tiga cadangan variasi (VP) kepada Kementerian Pertahanan melibatkan Sistem Pengurusan Platform Bersepadu (IPMS), Sistem Pelancaran Dekoy (DLS) serta pindaan kepada jadual pelaksanaan.

“Pertukaran IPMS dan DLS memberi impak semasa, tetapi menurut BNS, “kos untuk dibincangkan dan ditentukan kemudian” manakala perubahan kepada “jadual pelaksanaan” termasuk “jadual pembayaran” dan “direktori data pembayaran” telah diperincikan mengikut perkembangan dan kemajuan semasa,” kata laporan itu.

Pada 13 Ogos lalu, Menteri Kanan Pertahanan Datuk Seri Hishammuddin Hussein berkata kerajaan akan memberi tumpuan untuk meletakkan projek kapal tempur pesisir (LCS) kembali ke landasan seperti yang diputuskan oleh Kabinet.

Beliau berkata, rundingan dengan vendor, pengeluar peralatan asli (OEM) dan bank sedang dijalankan.

Perolehan enam LCS telah diberi kelulusan oleh Kementerian Kewangan untuk dilaksanakan secara rundingan terus dengan tempoh kontrak bermula pada 3 Oktober 2013 hingga 2 Oktober 2023.

Namun demikian sehingga kini tiada sebuah kapal LCS yang telah siap dibina.


[KEMAS KINI] 53 jangkitan baharu di Langkawi, 645 kes aktif

Pulau peranginan Langkawi yang dibuka semula kepada pelancong 16 September lalu, hari ini merekodkan 53 lagi kes baharu jangkitan Covid-19 dalam tempoh 24 jam sehingga 12 tengah hari tadi.

Mengikut statistik dikeluarkan Jabatan Kesihatan Negeri Kedah, jumlah itu menjadikan kes aktif di daerah pelancongan itu sehingga hari ini naik kepada 645 kes.

Mukim Kuah merekodkan 29 kes baharu; Air Hangat (5 kes); Ulu Melaka (7 kes); Padang Matsirat (3 kes); Bohor (3 kes); dan Kedawang (6 kes).

Hari ini, seramai 2,506 individu telah diluluskan untuk meneruskan perjalanan ke Langkawi iaitu 2,325 pengunjung melalui udara dan 181 menggunakan feri.

Secara umum, Kedah hari ini merekodkan 1,073 jangkitan baharu, turun sedikit berbanding 1,173 kes yang dicatatkan semalam, menjadikan jumlah kes aktif di negeri itu sebanyak 18,717 kes.

Daerah Kuala Muda merekodkan kes tertiggi hari ini dengan 343 individu dijangkiti Covid-19, diikuti Kota Setar (277); Baling (133); Kulim (85); Kubang Pasu (82); Langkawi (52); Sik (48); Bandar Baharu (22); Pendang (20); Padang Terap (7); dan Yan (4).

Pulau peranginan Langkawi mula menerima kehadiran semula pelancong di bawah projek rintis gelembung pelancongan domestik bermula kelmarin, setelah setahun lebih ditutup susulan penularan Covid-19 bermula awal tahun lalu.

Kementerian Pelancongan, Seni dan Budaya (MOTAC) pula menyasarkan kira-kira 200,000 pelancong domestik akan mengunjungi Langkawi bermula kelmarin hingga Disember ini.

Sementara itu Kementerian Kesihatan (KKM) memaklumkan hari ini sahaja seramai 2,507 individu disaring melalui Projek Rintis Gelembung Pelancongan Langkawi.

Ketua Pengarah Kesihatan Tan Sri dr Noor Hisham Abdullah berkata, daripada jumlah tersebut, seramai 2,326 individu telah menjalani saringan di lapangan terbang, manakala 181 lagi individu disaring di Jeti Kuala Perlis.

“Bagi jenis ujian yang dijalankan pula, seramai 2,481 individu telah menjalani ujian Covid-19 iaitu 2,468 RTK-Ag dan 13 RT-PCR. Manakala 26 individu lagi adalah kanak-kanak berumur enam tahun dan ke bawah yang dikecualikan menjalani ujian.

“Hasil daripada saringan ini, seorang individu positif Covid-19 telah dikenal pasti melalui ujian RTK-Ag di KLIA2. Kes positif ini didapati berada dalam kategori 1 dan telah diberikan perintah kuarantin di rumah (HSO) selama 10 hari.

Dr Noor Hisham sekali lagi mengingatkan orang ramai supaya terus mengamalkan langkah kesihatan awam kendiri dalam apa keadaan sekali pun bagi menjaga keselamatan diri, keluarga, dan masyarakat sekeliling.

“Amalkan pemakaian pelitup muka, penjarakan fizikal, dan mencuci tangan dengan kerap. Sekiranya bergejala sama ada semasa tempoh melancong atau setelah pulang dari Pulau Langkawi, segeralah dapatkan rawatan awal atau lakukan ujian kendiri bagi membendung penularan Covid19,” katanya.


Kerajaan pegang prinsip ‘semua tidak ketinggalan’: Ismail Sabri

Kerajaan akan berpegang teguh kepada prinsip “semua tidak ketinggalan” di bawah Rancangan Malaysia ke-12 (RMK12) yang dilancarkan baru-baru ini dalam usahanya menjadikan Malaysia sebuah negara maju sepenuhnya yang akan memberi manfaat kepada semua rakyat Malaysia.

Perdana Menteri Datuk Seri Ismail Sabri Yaakob berkata bertemakan ‘Malaysia Makmur, Inklusif, Mampan’, RMK12 akan menangani perbezaan pembangunan antara negeri-negeri dan jurang pendapatan antara kumpulan sosioekonomi.

“Atas nama Keluarga Malaysia, kita akan memastikan bahawa keperluan asas seperti air, elektrik dan sambungan internet dipenuhi untuk semua rakyat Malaysia,” katanya lapor Bernama.

Ismail Sabri berucap semasa perasmian di Forum Khazanah Megatrends (KMF) 2021 dengan tema “The Invention of Tomorrow: Crafting Our New Collective Narrative”, yang diadakan secara maya hari ini.

Turut hadir ialah Pengarah Urusan Khazanah Nasional Bhd (Khazanah) Datuk Amirul Feisal Wan Zahir.

Ismail Sabri, yang juga pengerusi Khazanah, memberi jaminan Bajet 2022, yang akan dibentangkan di Parlimen pada 29 Oktober, akan menangani semua masalah fiskal semerta dengan kadar segera.

“Dan pada tahun ini, untuk pertama kalinya, kita telah mengeluarkan Kenyataan pra-Bajet untuk menyatakan hasrat bagi belanjawan dan kita juga telah mengedarkan lima kertas konsultasi awam mengenai pelbagai isu pembaharuan struktural,” kata beliau.

Ismail Sabri berkata Majlis Pemulihan Negara akan memainkan peranan utama dan aktif dalam memulihkan kesihatan dan kesejahteraan ekonomi negara.

“Kita akan mengambil pendekatan sosial yang luas dan inklusif untuk kebaikan Malaysia, menyusun strategi dan pelbagai taktik yang akan membawa kita keluar daripada kemelut pandemik kepada rancangan yang selamat dan mampan dalam menjalani kehidupan dengan senario Covid-19 endemik,” katanya.

Mengenai situasi Covid-19, Perdana Menteri berkata Malaysia mesti bersedia untuk menerima hakikat bahawa negara tidak lagi dapat kembali kepada keadaan bebas “normal’ masa lalu.

“Kita akan melaksanakan dasar yang menggalakkan sikap dan tingkah laku yang diperlukan dalam senario ini.

“Rakyat Malaysia akan mempunyai prosedur operasi standard (SOP) yang jelas, dipercayai untuk menjalankan tanggungjawab, dan sebagai balasannya, dapat menikmati penyambungan semula kegiatan sosial dan ekonomi – sejajar dengan laluan jelas yang telah ditentukan oleh strategi kerajaan,” tambah beliau.

Mengenai konsep Keluarga Malaysia, Ismail Sabri turut menyaran rakyat Malaysia agar mempunyai sifat penyatuan dan saling menghormati.

“Hasrat kita mestilah semua rakyat Malaysia harus berusaha untuk kesejahteraan, keamanan ekonomi, peluang yang sama, pendidikan, penjagaan kesihatan, keselamatan, keadilan sosial dan saling menghormati.

Ismail Sabri seterusnya menekankan bahawa sebagai sebuah keluarga – Keluarga Malaysia – keperluan paling mendesak di negara ini harus diselaraskan sepenuhnya.

“Ia seharusnya bukan persaingan politik, tetapi harus sebagai penyatuan dan kerjasama negara.

‘’Ini adalah kerajaan yang inklusif – semua pendapat akan diambil kira sebelum sebarang keputusan dimuktamadkan,” tambahnya.


Banjir Pantai Timur, Akta 342 tumpuan Dewan Rakyat hari ini

Isu berhubung pengurusan bencana banjir yang melanda dua negeri di Pantai Timur sekarang ini dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan itu diajukan Wan Hassan Mohd Ramli (PAS-Dungun) kepada Perdana Menteri pada Waktu Pertanyaan Menteri, lapor Bernama.

Wan Hassan turut meminta Perdana Menteri menyatakan langkah-langkah drastik yang diambil oleh kerajaan dalam menangani musibah banjir yang melanda negeri-negeri Pantai Timur pada waktu ini.

Pada sesi Pertanyaan Bagi Jawab Lisan, Datuk Mohd Fasiah Mohd Fakeh (Bersatu-Sabak Bernam) bertanya kepada Menteri Kanan Kerja Raya mengenai pelaksanaan kemudahan pembayaran tol menggunakan teknologi Identifikasi Frekuensi Radio (RFID) di semua tol tertutup di Lebuh Raya Utara Selatan (PLUS) dan Lebuh Raya Pantai Timur 2 (LPT 2).

Beliau juga mengajukan pertanyaan sama ada RFID mampu mengatasi masalah kesesakan di plaza tol selain menyentuh mengenai penggunaan Touch ‘n Go dan SmartTAG di Lebuh Raya PLUS dan LPT 2.

Pada sesi sama, Perdana Menteri turut diminta menyatakan mengapa masih berlaku kelemahan di dalam sistem pelaksanaan dan penyampaian kerajaan.

Soalan itu diajukan Datuk Seri Tajuddin Abdul Rahman (BN-Pasir Salak) yang turut ingin tahu langkah-langkah yang boleh diambil oleh kerajaan untuk mengatasinya.

Turut dijangka menjadi tumpuan adalah sesi bacaan kali kedua Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas.

Pindaan yang dibentang oleh Timbalan Menteri Kesihatan Datuk Dr Noor Azmi Ghazali itu antara lain bagi menaikkan kadar maksimum kompaun terhadap individu yang melakukan kesalahan di bawah RUU berkenaan dan mengikut RUU itu, individu yang melakukan kesalahan boleh dikompaun sehingga RM10,000 berbanding RM1,000 ketika ini

Pindaan terhadap Akta Pencegahan dan Pengawalan Penyakit Berjangkit 1988 (Akta 342) itu juga mencadangkan pertubuhan perbadanan yang melakukan kesalahan di bawah peraturan ditetapkan boleh dikompaun sehingga maksimum RM1 juta.

Selain itu, RUU Kehadiran Wajib Pesalah-Pesalah (Pindaan) 2021 juga dijangka akan dibentang bagi bacaan kali kedua di Dewan Rakyat.

Dewan Rakyat bersidang hingga 24 Mac ini.


Zambry kata lawatan sulung ke Perancis satu kejayaan, kukuhkan hubungan

Menteri Luar Datuk Seri Dr Zambry Abdul Kadir berkata lawatan kerja beliau ke Paris baru-baru ini berupaya mengekalkan momentum positif, mengukuhkan dan mengeratkan lagi hubungan dua hala yang sedia terjalin antara Malaysia dengan Perancis serta melipatgandakan usaha ke arah itu.

Katanya Malaysia akan berusaha ke arah meningkatkan lagi jalinan kerjasama dua hala dengan Perancis, terutamanya dalam sektor berkepentingan bersama seperti pendidikan, pertahanan, perdagangan, pelaburan, kesihatan dan pelbagai lagi, menurut laporan Bernama.

Menerusi catatan di Facebook hari ini, Zambry berkata dalam lawatannya itu beliau sempat mengadakan mesyuarat dua hala dengan rakan sejawatannya Catherine Colonna, dan saling bertukar pandangan dalam pelbagai isu, sebelum pulang ke Malaysia.

Zambry berkata pertemuan itu turut menyaksikan penzahiran pengiktirafan dan pendirian kerajaan Perancis berhubung kedaulatan dan keutuhan wilayah Malaysia berdasarkan sempadan yang diiktiraf di peringkat antarabangsa.

Menurut beliau pada masa yang sama beliau turut menyuarakan pandangan Malaysia terhadap isu-isu serantau dan antarabangsa yang berkepentingan bersama.

“…supaya kedua-dua negara mampu memainkan peranan yang penting di platform multilateral, dalam memastikan kestabilan dan keselamatan rantau kekal terpelihara, khususnya yang berkaitan dengan rantau Indo-Pasifik, Laut China Selatan dan ASEAN,” katanya.

Zambry menyifatkan mesyuarat beliau bersama Colonna sebagai perbincangan yang mencorak arah tuju dan kolaborasi yang lebih berimpak tinggi dan memanfaatkan ekonomi kedua-dua negara terutamanya dalam ekonomi hijau, ekonomi digital dan tenaga boleh baharui.

Bernama sebelum ini melaporkan beliau mengadakan lawatan kerja sulung ke Paris bermula 1 hingga 2 Jun sejak pelantikannya sebagai Menteri Luar pada Disember 2022.

Dalam lawatan kerja itu Zambry turut mengadakan sesi libat urus bersama Ketua Pengarah Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO), Audrey Azoulay, French Institute of International Relations (IFRI) dan Senat Perancis di Paris.

Pada tahun 2022, Perancis merupakan rakan dagangan ke-21 terbesar Malaysia di peringkat global dan ketiga terbesar dalam kalangan negara-negara anggota Kesatuan Eropah dengan jumlah dagangan bernilai RM18.05 bilion (US$4.19 bilion), peningkatan sebanyak 39.1 peratus berbanding nilai yang dicatatkan pada tahun 2021.


2,021 kes baharu, tiga kematian

Jangkitan baharu Covid-19 di seluruh negara dalam tempoh 24 jam semalam (Sabtu, 21 Mei 2022) turun sedikit kepada 2,021 kes berbanding 2,063 yang dicatat pada Jumaat.

Daripada jumlah jangkitan baharu itu, 1,408 kes melibatkan individu yang telah menerima dos penggalak vaksin Covid-19; penerima dua dos (404 kes); individu tidak divaksinasi (174 kes); dan belum lengkap vaksinasi (35 kes).

Jumlah baharu itu juga menjadikan kumulatif positif Covid-19 sejak Januari 2020 hingga semalam meningkat kepada 4,489,503 kes – ketiga tertinggi dalam kalangan negara-negara ASEAN, selepas Vietnam dan Indonesia.

Daripada jumlah kes positif itu, 4,425,777 pesakit telah sembuh, dan 28,085 kes masih aktif.

Seramai 26,980 pesakit masih menjalani kuarantin di rumah; 18 ditempatkan di PKRC; 1,048 dirawat di hospital; dan 39 pesakit dimasukkan ke unit rawatan rapi (ICU), dengan 24 daripadanya memerlukan alat bantuan pernafasan.

Data laman sesawang CovidNOW menunjukkan lima negeri merekodkan peningkatan jangkitan baharu berbanding pada Jumaat.

Selangor mencatat 878 kes baharu berbanding 786 pada Jumaat, diikuti Pulau Pinang (126 kes, 119 Jumaat); Negeri Sembilan (125 kes, 120 Jumaat); Johor (85 kes, 68 Jumaat); dan Sarawak (52 kes, 50 Jumaat).

KKM juga memaklumkan tiga pesakit meninggal dunia di hospital akibat komplikasi Covid-19 semalam, menjadikan kumulatif 35,641 kes sejak Mac 2020.

Dua daripada kes kematian itu direkodkan di Johor, manakala satu lagi di Pahang.

Pecahan kes berkaitan Covid-19 di setiap negeri sehingga 21 Mei 2022.


Nepotisme dilakukan Anwar mesti dihentikan segera: Mahathir

Ketua Penerangan Perikatan Nasional Wilayah Persekutuan, Mahathir Mohd Rais menggesa nepotisme seperti dilakukan Datuk Seri Anwar Ibrahim apabila melantik anak sendiri sebagai Penasihat Kanan Ekonomi dan Kewangan kepada Perdana Menteri, dihentikan segera.

Menurutnya nepotisme melemahkan meritokrasi iaitu kepercayaan bahawa orang harus diupah dan dinaikkan pangkat berdasarkan kebolehan dan kelayakan mereka dan bukannya hubungan peribadi mereka.

“Perdana Menteri Datuk Seri Anwar Ibrahim telah melantik anak perempuannya sendiri, Nurul Izzah sebagai penasihat menteri kewangan dan ekonomi.

“Seperti yang dikatakan oleh Datuk Seri Hamzah Zainudin, pelantikan Nurul Izzah adalah memalukan. Ia merosakkan imej baik negara kita,” katanya menurut Suara Merdeka.

Mahathir yakin ramai individu yang bertungkus lumus untuk mendapatkan jawatan yang disandang Nurul Izzah sekarang.

“Nampaknya golongan kaya semakin kaya melalui ideologi nepotistik ini yang dilaksanakan dalam kerajaan kita sekarang,” katanya.

Menurutnya kebencian dan kepahitan yang akan datang daripada ini akan membawa kepada persekitaran kerja yang toksik dan semangat menurun.

Soalnya, bagaimanakah pemimpin politik sepatutnya memimpin apabila wujudnya budaya berat sebelah ini.

“‘Malaysia Madani’ kelihatan seperti satu lagi program yang dibuat untuk menyara keluarga sendiri dan ini adalah pandangan pembangkang terhadap program tersebut.

“Ini khususnya mampu berlaku memandangkan orang atasan program ini adalah daripada latar belakang yang sama. Ideologi Nepotisme tidak boleh dibiarkan dalam PKR.

“Sebagai ahli politik yang berada dalam Perikatan Nasional, saya datang dari latar belakang yang amat berbeza, dan mereka menerima saya kerana semangat patriotism dan kredibiliti saya.

“Kita tidak boleh mempunyai kerajaan dan organisasi yang datang dari satu keluarga. Ini akan mengganggu keamanan yang sedang didiami oleh rakyat,” katanya.


Ada tiga penghuni Rumah Bonda nampak Siti Bainun dera Bella, kata saksi

Rakan baik kepada pengasas Rumah Bonda hari ini memberitahu Mahkamah Sesyen Kuala Lumpur hari ini terdapat tiga penghuni rumah kebajikan itu nampak Siti Bainun Ahd Razali mendera remaja perempuan sindrom down dikenali sebagai Bella di sebuah unit kondominium tahun lepas.

Pembantu pengurus syarikat swasta Zurianty Sudin, 39, berkata mereka ialah “Eyna, Aida dan Balqis” yang tinggal bersama Siti Bainun dan Bella semasa kejadian itu berlaku, lapor Bernama.

Saksi pendakwaan pertama itu, yang dipanggil semula untuk memberi keterangan berkata demikian ketika pemeriksaan balas oleh peguam Mohammad Farhan Maaruf yang mewakili Siti Bainun pada perbicaraan kesnya yang didakwa mengabai dan menganiaya remaja perempuan berusia 13 tahun tersebut.

Mohammad Farhan: Selain Yasmin (Yasmin Nahar Mahmood) dalam pengetahuan anda, tidak ada seorang pun yang pernah nampak Siti Bainun mendera Bella.

Zurianty: Tidak setuju.

Mohammad Farhan: Maksudnya, puan tahu wujudnya individu lain selain Yasmin yang nampak Siti Bainun mendera Bella.

Zurianty: Ya

Yasmin dalam keterangan sebelum ini memaklumkan kepada mahkamah bahawa beliau nampak Siti Bainun telah mendera Bella setiap hari sejak Mac 2021 hingga 24 Jun 2021.

Menjawab soalan seorang lagi peguam Siti Bainun, Nurul Hafidzah Hassan, saksi berkata beliau mengenali aktivis bernama Mona Din dan pernah berkomunikasi dengan wanita itu buat kali pertama di Facebook.

Zurianty berkata beliau terkejut video kecederaan Bella ditularkan oleh aktivis berkenaan di Facebook dan beliau tidak pernah memberikan video berkenaan kepada Mona Din serta tidak menyokong tindakan wanita itu menularkan kes tersebut di media sosial.

Bagaimanapun, Zurianty mengakui beliau ada memasukkan hantaran berkenaan kes Bella di Facebook miliknya.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju di sini.

Perbicaraan di hadapan Hakim Izralizam Sanusi bersambung esok.


Kerajaan takut nak bincang lawatan PMX ke Arab Saudi, usul PN ditolak

Pihak kerajaan campuran nampaknya takut untuk bincang berhubung lawatan rasmi Perdana Menteri Datuk Seri Anwar Ibrahim ke Arab Saudi baru-baru ini.

Malahan, usul yang dibawa Perikatan Nasional (PN) bagi membincangkan kegagalan lawatan Anwar itu baru-baru ini juga ditolak Dewan Rakyat walaupun sudah terdapat usul dikemukakan oleh Ahli Parlimen (MP) Machang Wan Ahmad Fayhsal Wan Ahmad.

MP PN itu memaklumkan perkara tersebut di Dewan Rakyat hari ini selepas menerima jawapan balas daripada pejabat Speaker Dewan Rakyat sebelum itu.

Menurut beliau, usaha menanyakan soalan berkaitan lawatan itu pada sesi pertanyaan menteri yang disertai Perdana Menteri pagi tadi turut ditolak.

“Jadi saya nak minta apakah saluran lain yang boleh saya bawa ke Dewan Rakyat ini untuk Kementerian Luar Negeri menjelaskan kepada kami apa yang sebenarnya berlaku di Arab Saudi minggu lalu?,” soal beliau kepada Timbalan Speaker Datuk Ramli Mohd Nor.

“Kami menuntut daripada Kementerian Luar Negeri tentang apa yang berlaku di Riyadh minggu lalu.”

Pada masa sama, Ahli Parlimem Kota Bharu Datuk Seri Takiyuddin Hassan mempersoalkan kerajaan sama ada akan menggunakan Peraturan 14(1)(i) Dewan Rakyat untuk memberi penjelasan kepada dewan dan seluruh rakyat Malaysia.

Katanya, isu yang diusulkan Fayhsal merupakan isu kepentingan awam dan wajar diberi penjelasan.

“Seluruh rakyat Malaysia mahu mendengar hakikat sebenarnya apa yang berlaku dalam hal ini.

“Usul ditolak, MQT (Waktu Pertanyaan Menteri) ditolak, kemudian mana lagi saluran yang Dewan Rakyat ini nak berikan?” soal Takiyuddin.

Minggu lalu, Anwar bersama rombongannya mengadakan lawatan rasmi ke Arab Saudi yang mana mereka gagal bertemu dengan pemerintah “de facto” kerajaan Putera Mahkota Mohammed Bin Salman.

Sejak itu, wakil rakyat PN menuntut penjelasan daripada kerajaan berhubung lawatan itu terutamanya di Dewan Rakyat.

Sebagai maklum balas daripada persoalan Fayhsal, timbalan speaker meminta supaya beliau merujuk Peraturan 43 yang menyebut:

“Tuan Yang di-Pertua dalam Majlis Mesyuarat atau Pengerusi dalam Jawatankuasa adalah tertanggung ke atasnya menjaga supaya peraturan-peraturan majlis mesyuarat atau jawatankuasa diendahkan, dan keputusannya berkenaan dengan apa-apa perkara peraturan mesyuarat tidak boleh diminta timbangkan semula dan tidak boleh diulangkaji oleh majlis mesyuarat kecuali dengan dikeluarkan usul bersendiri kerana itu.

“Usul demikian ini tidak berkehendak dikeluarkan pemberitahu lebih daripada dua hari terlebih dahulu.”


Kluster tempat kerja masih penyumbang penularan Covid-19

Sebanyak 25 kluster baharu dikesan di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini beliau berkata, jumlah itu menjadikan keseluruhan kluster meningkat kepada 5,207 di mana 3,783 kluster telah ditamatkan dan 1,424 lagi masih aktif.

Berdasarkan statistik dikeluarkan Kementerian Kesihatan Malaysia (KKM) hari ini, 14 daripada jumlah kluster baharu itu membabitkan jangkitan di tempat kerja, kluster komoniti (tujuh); dua kluster kumpulan berisiko tinggi masing-masing di Selangor dan Johor, satu kluster pendidikan di Kedah, dan satu kluster keagamaan di Kelantan.

Daripada jumlah kluster tempat kerja itu Selangor dan Johor masing-masing merekodkan empat kluster; masing-masing dua di Pulau Pinang dan Perak; dan masing-masing satu di Melaka dan Sabah.

Bagi kluster komuniti pula, Sarawak dan Kelantan masing-masing merekodkan empat kluster, dan satu di Pahang.

Sementara itu, Dr Noor Hisham berkata dalam tempoh 24 jam itu, 18,760 pesakit disahkan sembuh, meningkat berbanding 18,053 kes semalam, menjadikan kumulatif 1,783,339 kes sembuh, berbanding 2,030,935 kes positif.

Menurutnya seramai 1,630 warganegara asing turut menjadi penyumbang kepada 19,495 jangkitan baharu yang dilaporkan hari ini.

Katanya sehingga kini 1,272 pesakit dirawat di unit rawatan rapi (ICU) membabitkan 911 kes yang disahkan Covid-19, manakala 361 pesakit lagi masih dalam siasatan.

Seramai 641 pesakit yang memerlukan alat bantuan pernafasan dengan 414 pesakit adalah kes positif Covid-19, manakala 227 lagi masih dalam siasatan.


Saksi syak Najib dapat manfaat peribadi daripada pelaburan AS$1 bilion

Tan Sri Mohd Bakke Salleh hari ini berkata beliau memutuskan untuk menghantar mesej teks kepada Datuk Seri Najib Razak pada 2009 untuk memaklumkan mengapa beliau meletakkan jawatan sebagai Pengerusi 1Malaysia Development Berhad (1MDB), setelah curiga bekas perdana menteri (PM) itu mempunyai kepentingan peribadi dalam ‘pelaburan’ firma milik kerajaan bernilai AS$1 bilion.

Bakke, yang merupakan bekas pengerusi 1MDB pada 2009, berkata demikian ketika memberi keterangan sebagai saksi pendakwaan ke-15 dalam perbicaraan Najib berhubung penyelewengan lebih RM2 bilion dana 1MDB.

Bakke menjelaskan bahawa beliau memutuskan untuk tidak bertemu Najib secara bersemuka untuk menyatakan peletakan jawatan sebagai pengerusi 1MDB dan sebab peletakan jawatan itu.

“Saya memikirkan tentang itu, tetapi saya memutuskan untuk tidak melakukannya, tetapi saya tidak selesa. Dalam fikiran saya, saya mempunyai perasaan bahawa PM adalah sebahagian daripada skim ini,” katanya kepada Mahkamah Tinggi.

Diminta menyatakan apakah skim yang beliau syak Najib terlibat, Bakke berkata ia adalah bagaimana Najib mendorong lembaga pengarah (BOD) 1MDB membuat keputusan untuk meluluskan perjanjian usaha sama 1MDB dengan PetroSaudi International, dalam jangka masa yang singkat.

“Masa itu, laluan pantas pelaburan dengan PetroSaudi, keinginan untuk mendapatkan lembaga pengarah dan pengurusan mengusahakan pelaburan ini dengan cepat. Dan anda tahu, Jho Low sebagai sebahagian daripadanya yang menyampaikan mesej tertentu dan berkongsi butiran tentang pelan pelaburan.

“Jadi kami semua mempunyai perasaan tidak senang. Mengapa tekanan ini, mengapa tergesa-gesa mahu melaksanakan ini,” jelas Bakke seperti dilapor MalayMail.

BOD 1MDB mula-mula mendapat tahu mengenai cadangan usaha sama itu – yang memerlukan 1MDB mengepam AS$1 bilion – dalam mesyuarat BOD pada 18 September 2009, tetapi Najib pada 26 September 2009 – dalam panggilan telefon menerusi telefon bimbit Jho Low kepada Bakke – menggesa BOD supaya membuat keputusan segera untuk perjanjian usaha sama itu ditandatangani menjelang akhir bulan (yang hanya tinggal beberapa hari lagi).

Panggilan telefon Najib berlaku sejurus sebelum mesyuarat BOD pada 26 September 2009 untuk mendapatkan maklumat terkini sama ada pengurusan 1MDB telah melaksanakan usaha wajar yang diminta ke atas perjanjian itu.

Disoal peguam bela utama Najib, Tan Sri Muhammad Shafee Abdullah mengenai syak wasangkanya terhadap PM, Bakke kemudian berkata: “Bahawa dia akan mendapat manfaat daripada ini”.

Mengesahkan bahawa beliau mengatakan bahawa PM akan mendapat “manfaat peribadi” dalam perjanjian usaha sama itu, Bakke juga mengesahkan syak wasangkanya bahawa PM telah memberikan masa yang singkat untuk BOD 1MDB membuat keputusan kerana beliau mempunyai “kepentingan peribadi” dalam perkara tersebut.

Apabila Shafee mencadangkan bahawa beliau tidak mempunyai “bukti konkrit” bahawa Najib ketika itu mempunyai kepentingan peribadi dalam usaha sama itu, Bakke berkata beliau tidak mempunyai bukti sedemikian pada masa itu berdasarkan maklumat yang ada ketika itu.

Pada satu ketika, Shafee mendakwa bahawa pengurusan 1MDB bertindak sendiri sama ada untuk tujuan mereka sendiri atau untuk membantu Jho Low, seterusnya berhujah bahawa Bakke tidak mempunyai bukti bahawa Najib ketika itu adalah ‘boneka’.

Ditanya oleh Shafee mengapa beliau tidak berdepan dengan Najib untuk bersuara, Bakke kemudian berkata beliau tidak selesa bertemu Najib untuk memaklumkan tentang peletakan jawatannya.

“Anda lihat, selepas kami mengetahui tentang pembahagian AS$1 bilion oleh pihak pengurusan pada 3 Oktober (2009), saya menghantar mesej teks kepada PM menjelaskan segala-galanya, tetapi tidak begitu selesa untuk berjumpa beliau secara peribadi.

“Itu keputusan yang saya buat, saya ambil pendirian kerana saya tidak sedap hati melihatnya. Di suatu tempat di belakang fikiran saya, saya hanya tidak berasa selesa. Itu keputusan saya,” katanya.

Pada ketika yang lain apabila hakim menyatakan bahawa Shafee bertanya tentang perkara yang sama – sama ada Bakke mengesyaki pengurusan 1MDB terlibat dalam jenayah – dengan cara yang berbeza, Bakke berkata: “Saya fikir Tan Sri (Shafee) benar-benar membawa saya menaiki rollercoaster dan kembali ke titik permulaan yang sama.”

Shafee kemudian berkata dia benci rollercoaster dan tidak pernah menaiki rollercoaster dan tidak berniat untuk membawa Bakke menaiki rollercoaster.


Peruntukan adil perlu diberikan kepada pembangkang, titah Tengku Hassanal

Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah menitahkan supaya kerajaan Pahang memberikan peruntukan adil kepada Ahli Dewan Undangan Negeri (ADUN) pembangkang di negeri itu, lapor Sinar Harian.

Titah baginda, selepas hampir 66 tahun merdeka, landskap politik perlu berubah.

“(Tempoh) 66 tahun ini sepatutnya telah matang dan yang menjadi kerajaan raikan pembangkang kerana mereka juga telah dipilih oleh rakyat.

“Peruntukan yang adil perlu diberikan kepada mereka (pembangkang) juga,” titah baginda pada Istiadat Pembukaan Mesyuarat Pertama Penggal Kedua Dewan Undangan Negeri (DUN) Pahang Ke-15 di Wisma Sri Pahang di Kuantan, hari ini.

Dalam titah sama, Tengku Hassanal mahu pembangkang turut memberi pandangan membina bukan hanya menghentam semua yang dilakukan oleh kerajaan.

“Apa yang baik berilah pujian, apa yang kita kurang berikan pandangan. Rakyat mahu politik yang stabil dan matang,” titah baginda.

Tengku Hassanal turut menasihatkan pegawai kerajaan dan penjawat awam supaya melaksanakan tugas dengan pantas.

“Proses birokrasi dan menyusahkan buang jauh-jauh. Kepada majikan swasta juga sama, kerajaan sudah sedia itu, ini maka pulanglah balik kepada kerajaan dalam bentuk cukai, zakat dan program khidmat masyarakat.

“Apabila sudah untung lebih jangan lupa beri beri semula kepada pekerja. Ada untung lebih bayarlah gaji pekerja lebih sikit atau beri bonus lebih baik,” titah baginda.


I dah lepas… U belum. Betulkah ini kata-kata Ku Nan kepada Najib dan Zahid?

Beberapa pihak sejak semalam membuat pelbagai andaian berhubung pembebasan Bendahari UMNO Datuk Seri Tengku Adnan Tengku Mansor daripada hukuman penjara 12 bulan dan denda RM2 juta yang diputuskan Mahkamah Rayuan Jumaat lalu.

Dalam keputusan 2-1 panel tiga Hakim Mahkamah Rayuan diketuai Datuk Suraya Othman, mahkamah melepas dan membebaskan bekas Menteri Wilayah Persekutuan itu daripada tuduhan menerima rasuah RM2 juta daripada seorang ahli perniagaan.

Selepas keluar dari mahkamah berkenaan Tengku Adnan atau lebih dikenali sebagai Ku Nan dikatakan sempat mengaminkan doa dibaca seorang pengikutnya, susulan keputusan itu.

Tular juga di media sosial gambar Ku Nan dan beberapa penyokongnya mengaminkan doa dibacakan.

Beberapa pihak kemudian mendakwa Ku Nan menghubungi bekas bossnya Datuk Seri Najib Razak dan Presiden UMNO Datuk Seri Ahmad Zahid Hamidi memaklumkan keputusan Mahkamah Rayuan itu.

Agenda Daily yang turut dihubungi pembaca bertanyakan perkara itu bagaimanapun tidak dapat memastikan kebenarannya. Usaha menghubungi Ku Nan setakat ini bagaimanapun gagal, tetapi masih diteruskan.

Antara lain Ku Nan didakwa berkata kepada Najib dan Zahid bahawa gilirannya sudah lepas dan sekarang menunggu giliran kedua-duanya pula untuk diputuskan oleh mahkamah.

“I dah lepas, U belum”. Itu antara kata-kata yang didakwa dinyatakan Ku Nan kepada Najib dan Zahid. Bagaimanapun Agenda Daily tidak dapat memastikan kebenaran kata-kata itu.

Bendahari UMNO Datuk Seri Tengku Adnan Tengku Mansor mengaminkan doa dibaca selepas Mahkamah Rayuan pada Jumaat (16 Julai 2021) membebaskan beliau daripada tuduhan rasuah.

Najib kini sedang berdepan beberapa tuduhan penyalahgunaan kuasa, penyelewengan dan pengubahan wang haram.

Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan pecah amanah jenayah (CBT), pengubahan wang haram dan menyalahgunakan kedudukan membabitkan RM42 juta dana milik SRC International.

Najib kemudian mengemukakan rayuan kepada Mahkamah Rayuan terhadap hukuman penjara 12 tahun dan denda yang dijatuhkan Mahkamah Tinggi itu.

Pada 18 Mei lalu Mahkamah Rayuan menangguhkan keputusannya selepas selesai mendengar hujah pembelaan Najib dan pendakwaan selama 15 hari.

Panel tiga hakim diketuai Datuk Abdul Karim Abdul Jalil menangguhkan keputusan itu ke satu tarikh yang akan ditetapkan kelak. Turut bersidang Datuk Has Zanah Mehat dan Datuk Vazeer Alam Mydin Meera. Bagaimanapun mahkamah tidak menetapkan bila keputusan rayuan itu akan dibuat.

Sementara Zahid pula sedang menunggu keputusan kesnya setelah Mahkamah Tinggi pada 2 Julai lalu menetapkan penghujahan 47 pertuduhan kes rasuah, pecah amanah dan pengubahan wang haram melibatkannya didengar selama enam hari bermula 5 Ogos ini, sebelum keputusan sama ada beliau dibebaskan atau diperintah membela diri.

Penghujahan lisan pada akhir kes pendakwaan itu dijadualkan didengar di mahkamah terbuka di hadapan Hakim Collin Lawrence Sequerah pada 5, 6, 9, 11, 13 dan 24 Ogos.

Pada 19 Mac lalu, pihak pendakwaan menutup kes pada hari ke-53 perbicaraan selepas mengemukakan keterangan 99 saksi.

Kedua-duanya Najib dan Zahid juga kini berdepan beberapa pertuduhan lain di mahkamah membabitkan jutaan ringgit.


2,025 kes baharu semalam, 4 kematian

Sebanyak 2,025 jangkitan baharu Covid-19 dilaporkan di seluruh negara semalam (Selasa, 28 Jun 2022) – termasuk 20 kes import – naik sedikit berbanding 1,894 kes yang dicatat pada Isnin.

Daripada jumlah jangkitan semalam, 1,399 kes melibatkan individu yang telah menerima suntikan dos penggalak; manakala, 425 kes (penerima dua dos); 177 kes (tidak menerima vaksinasi); dan 24 kes (belum lengkap divaksinasi).

Jumlah itu menjadikan kumulatif positif sejak Januari 2020 hingga semalam meningkat kepada 4,560,583 kes, dengan 4,497,078 pesakit telah sembuh, termasuk 2,367 yang pulih semalam, menurut data Kementerian Kesihatan (KKM).

Sehingga semalam kes aktif turun lagi kepada 27,747 kes berbanding 28,093 yang dicatat pada Isnin, dengan 26,541 pesakit masih menjalani kuarantin di rumah, manakala 14 lagi dimasukkan ke PKRC.

Seramai, 1,155 pesakit pula menerima rawatan di hospital, manakala 37 pesakit kini dimasukkan ke unit rawatan rapi dengan 19 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan empat pesakit meninggal dunia semalam akibat komplikasi Covid-19, termasuk satu kes kematian di luar fasiliti kesihatan atau ‘brought in death’ (BID).

Empat kes kematian itu masing-masing direkodkan di Johor, Perak, Selangor dan Kuala Lumpur.

Angka terbaharu itu menjadikan kumulatif kes kematian sejak Mac 2020 hingga semalam meningkat kepada 35,758 kes, termasuk 7,585 kes BID.


Benarkah akar umbi UMNO sokong kerjasama dengan DAP?

Sama ada benar atau tidak akar umbi UMNO menerima kerjasama dengan DAP dan Pakatan Harapan (PH) sebagaimana dakwaan presiden mereka, Datuk Seri Ahmad Zahid Hamidi, hanya akan terbukti dalam Pilihan Raya Negeri (PRN), tidak lama lagi.

Setiausaha Perhubungan PAS Selangor, Roslan Shahir Mohd Shahir mengambil contoh tatkala Pilihan Raya Umum Ke-15 (PRU-15) Parlimen Padang Serai yang tertangguh setelah calon PH meninggal dunia.

Ketika pilihan raya Parlimen itu diadakan, katanya kerajaan PH-Barisan Nasional (PH-BN) telah terbentuk yang turut melibatkan UMNO.

“Gelombang rakyat membadai sehingga calon Perikatan Nasional (PN) menang majoriti 16,260 undi.

“Jadi, betulkah akar umbi boleh terima UMNO bekerjasama dengan DAP? soal beliau ketika mengulas kenyataan Zahid bahawa keputusan pemilihan UMNO yang berakhir baru-baru ini, menunjukkan akar umbi mahu kekal bersama DAP dalam kerajaan campuran PH-BN.

Bagaimanapun, beberapa ulasan ditemui dalam laman media sosial menunjukkan tidak semua akar umbi gembira kerjasama antara UMNO dan PH, khususnya DAP.

Mereka memberi amaran bahawa sama ada benar akar umbi memberi dukungan atau tidak boleh dilihat pada PRN yang akan diadakan di enam negeri – Kedah, Kelantan, Terengganu, Selangor, Pulau Pinang dan Negeri Sembilan – yang dijangka pertengahan tahun ini.

Mengulas lanjut, Roslan berkata akar umbi yang sama dahulu pernah diperingatkan oleh Zahid dengan lantang iaitu ‘No DAP’.

“No DAP itu atas pelbagai alasan termasuklah DAP sebagai ancaman kepada nasib dan masa depan umat Melayu Islam termasuk UMNO,” katanya.

Bagaimanapun Roslan berkata Zahid kini boleh menerima DAP setelah mendapat jawatan Timbalan Perdana Menteri dan duduk di dalam Kabinet PH.

“Apa pun sama-sama kita tunggu PRN enam negeri tidak berapa lama lagi. Kalau benar dakwa Zahid itu pasti UMNO sapu bersih enam buah negeri ini, atau bagaimana?

“Sesungguhnya umat Melayu Islam bermaruah, matang dan cerdik berpolitik dewasa ini, jangan pandang rendah dan perlekehkan kemampuan mereka.

“Yang mereka tuntut adalah pemimpin yang bersih, bertaqwa, berintegriti dan jujur membela dan mempertahankan nasib mereka. Kita lihatlah nanti apa kata mereka,” katanya.


Rompakan: Pengawal keselamatan maut, rakan cedera ditembak

Polis mengesahkan seorang pengawal keselamatan sebuah syarikat van membawa wang tunai maut ditembak manakala seorang lagi cedera berhampiran sebuah bank di Puchong Prima, Selangor, hari ini.

Ketua Polis Daerah Subang Jaya Asisten Komisioner Abd Khalid Othman berkata kedua-dua pengawal keselamatan berkenaan dipercayai sedang mengawal keselamatan van yang membawa sejumlah wang tunai, lapor Bernama.

“Setakat ini, polis masih menyiasat sama ada mereka hendak mengambil wang dari bank atau mengeluarkan wang dari van untuk di bawa ke bank berkenaan.

“Suspek yang terlibat berjaya meloloskan diri,” katanya

Bagaimanapun motif kejadian belum dikenal pasti.


Krisis politik punca usaha Muhyiddin bela Sabah, Sarawak tergendala

Usaha mantan Perdana Menteri Tan Sri Muhyiddin Yassin untuk membela hak Sabah dan Sarawak tergendala ekoran krisis politik yang dicetuskan oleh pemimpin pembangkang yang bersekongkol dengan beberapa Ahli Parlimen (MP) UMNO sebelum ini.

Presiden Parti Solidariti Tanah Airku (STAR), Datuk Seri Jeffrey Kitingan berkata Muhyiddin sudah memberi komitmen untuk menunaikan permintaan Sabah dan Sarawak, malah menubuhkan Jawatankuasa Perundingan Bersama tetapi ia tidak berjaya dilaksanakan kerana krisis politik yang berlaku ketika itu.

“Kerajaan persekutuan di bawah Muhyiddin menyetujui permintaan kerajaan Sabah untuk mengetepikan RM53.4 juta sebagai ganti 40 peratus, supaya peruntukan di bawah perlembagaan persekutuan dapat dipenuhi.

“Muhyiddin telah membentuk Jawatankuasa Perundingan Bersama yang terdiri daripada wakil kerajaan Persekutuan, kerajaan Sabah dan kerajaan Sarawak untuk mengkaji geran khas berdasarkan Artikel 112D Perlembagaan.

“Sayangnya, kerana pergolakan politik, pertemuan pertama yang dijadualkan pada akhir bulan Ogos tidak dapat diadakan,” katanya di Dewan Rakyat baru-baru ini.

Kitingan melahirkan kekecewaan terhadap pergolakan politik yang berlaku antara parti politik di Semenanjung sehingga menjadi punca peletakan jawatan Muhyiddin.

Dalam pada itu, Ahli Parlimen Keningau itu berkata rakyat Borneo menuntut supaya kerajaan Pusat bertindak secara adil dan mengembalikan hak mereka seperti yang dipersetujui dalam Perjanjian Malaysia 1963.

“Semua orang Sabah dan Sarawak mahukan kerajaan persekutuan memperlakukan kami secara adil dan memberikan hak kami seperti yang dipersetujui dalam Perjanjian Malaysia 1963, Laporan Jawatankuasa Antara Kerajaan dan peruntukan lain dalam Perlembagaan Persekutuan.

“Sudah tiba masanya untuk bertindak dan mengembangkan (membangunkan) Sabah dan Sarawak dalam Rancangan Malaysia Ke-12,” katanya lagi.

Beliau menggesa supaya dana pembangunan bernilai RM400 bilion di bawah rancangan itu mesti diagihkan dalam nisbah 50:25:25, ia bermakna Sabah dan Sarawak diberikan peruntukan masing-masing berjumlah RM100 bilion.

Ujarnya lagi, janji yang sebelum ini diwar-warkan oleh parti pembangkang DAP dan PKR gagal ditunaikan semasa era kerajaan Pakatan Harapan (PH) dan yang rakyat dapat hanya RM30 e-Dompet diberikan oleh Menteri Kewangan ketika itu Lim Guan Eng.

“Lebih buruk lagi, mantan perdana menteri dan mantan ketua menteri Sabah pada tahun 2019 bersekongkol untuk mengganti hak 40 peratus (40%) itu dengan junlah RM53.4 juta sahaja bagi lima tahun akan datang…

“Walaupun berjanji untuk menuntut kembali 80 peratus hak minyak kita dan berjuang untuk 40 peratus penuh dengan pembayaran balik RM1 trilion, pemimpin Warisan akur dengan jumlah RM53.4 juta sahaja,” katanya.

Beliau juga membidas bekas Ketua Menteri Sabah yang juga Presiden Warisan, Datuk Seri Shafie Apdal yang tidak berani menuntut hak Sabah dikembalikan dalam isu minyak dan gas.

“Ahli Parlimen Semporna dan kerajaan Warisan Plus juga tidak berani menuntut hasil penjualan minyak dan gas seperti yang dilakukan kerajaan Sarawak,” katanya.


Omicron: Laluan VTL Malaysia-Singapura digantung mulai esok

Laluan Perjalanan Lengkap Vaksin (VTL) antara Malaysia dan Singapura yang dilaksanakan sejak 29 November lalu digantung sementara mulai esok hingga 20 Januari depan.

Sehubungan itu, semua penjualan tiket bas dan penerbangan bagi VTL berkenaan dihentikan. VTL udara mula dilaksanakan pada 29 November lalu manakala VTL darat pula pada 20 Disember.

Menteri Kesihatan Khairy Jamaluddin, dalam satu kenyataan hari ini berkata keputusan itu mengambil kira laporan Kementerian Kesihatan Singapura (MOH) berkaitan kluster varian baharu Covid-19, Omicron, di negara itu.

“Pada 20 Disember 2021, Kementerian Kesihatan Singapura telah mengeluarkan kenyataan media berhubung kejadian satu kluster tempatan Covid-19 yang melibatkan tiga kes positif.

“Hasil ujian lanjut yang dijalankan mendapati dua daripadanya menunjukkan kemungkinan varian Omicron, sementara keputusan bagi lain-lain kes masih lagi belum selesai.

“Mengambil kira perkembangan terkini yang dilaporkan oleh Singapura, KKM ingin memaklumkan penggantungan sementara penjualan tiket bas dan penerbangan bagi kedua-dua inisiatif VTL antara Malaysia-Singapura berkuat kuasa 23 Disember hingga 20 Januari 2022,” katanya.

Khairy berkata, bagi pengembara ynag telah memiliki tiket perjalanan VTL darat dan udara serta memenuhi syarat ditetapkan, boleh meneruskan perjalanan di bawah inisiatif berkenaan.

Menurutnya, inisiatif VTL ini akan dibuka semula pada 21 Januari 2022 selepas penilaian risiko dibuat berdasarkan situasi Covid-19 semasa di kedua-dua negara.

“Bagaimanapun, kuota tiket yang dijual akan dikurangkan daripada kuota sedia ada,” katanya.


Penjawat awam digalak berwakaf melalui potongan gaji: PM

Satu usaha perlu dirangka pada peringkat Kerajaan Persekutuan bagi menambah dana dan aset wakaf negara dengan menggalakkan penjawat awam berwakaf, terutama melalui potongan gaji.

Perdana Menteri, Tan Sri Muhyiddin Yassin berkata, usaha itu adalah empat perkara utama yang digariskan untuk memastikan instrumen wakaf dapat memainkan peranan penting dalam membantu ekonomi negara.

Sehubungan itu, beliau menggesa semua ketua setiausaha kementerian dan ketua jabatan serta agensi peringkat persekutuan memainkan peranan menggalakkan pegawai dan kakitangan mereka berwakaf.

Beliau berkata demikian ketika berucap sempena pelancaran bulan Ramadan sebagai Bulan Wakaf Kebangsaan yang disiarkan melalui akaun Facebook rasminya hari ini.

Katanya, Ketua Setiausaha Negara, Tan Sri Mohd Zuki Ali telah meluluskan Pekeliling Am Bil. 1 Tahun 2020 Tatacara Pelaksanaan Sumbangan Wakaf Tunai Melalui Potongan Gaji Secara Sukarela Bagi Pegawai Awam yang berkhidmat di Wilayah Persekutuan dan negeri.

Selain itu, Muhyiddin berkata, pembangunan hartanah wakaf juga perlu dijadikan satu elemen penting dalam penyediaan pelan pembangunan setiap Rancangan Malaysia.

Dalam konteks itu katanya, syarikat berkaitan kerajaan, syarikat pelaburan berkaitan kerajaan dan badan korporat bersama-sama Jabatan Wakaf, Zakat dan Haji (JAWHAR), Yayasan Waqaf Malaysia (YWM) dan majlis agama Islam negeri perlu mengenal pasti ruang dan peluang kerjasama yang boleh dijalinkan bagi mengoptimumkan penggunaan dan pembangunan aset-aset wakaf.

Perdana menteri turut mahu satu pelan pembudayaan wakaf yang holistik dan komprehensif dirangka di peringkat nasional dan negeri bagi mewujudkan masyarakat yang lebih celik wakaf.

Katanya, YWM perlu diperkasakan sama ada dalam bentuk suntikan dana atau pertambahan bakat supaya ia benar-benar dapat menjadi teladan pentadbiran wakaf yang terkedepan di peringkat antarabangsa.

“Saya berharap melalui peranan institusi-institusi berkaitan wakaf di Malaysia, kita boleh menawarkan kepakaran serta model amalan terbaik kepada negara-negara Islam yang lain dalam usaha mengembalikan kegemilangan wakaf,” katanya.

“Begitu juga dengan institusi-institusi perbankan dan kewangan dalam membantu mempelbagaikan lagi platform berwakaf. Institusi-institusi kewangan Islam seharusnya menjadikan wakaf sebagai elemen yang menjadi nilai tambah kepada produk dan perkhidmatan kewangan mereka,” katanya.


Penyokong mengaji sambil tunggu penamaan calon selesai

Penuh warna-warni hari penamaan calon bagi Pilihan Raya Umum ke-15 (PRU-15) kali ini dengan gelombang penyokong pelbagai parti di seluruh negara berkumpul tanda sokongan kepada calon mereka.

Pelbagai gelagat calon dan penyokong dirakam lensa kamera yang berkumpul sejak awal pagi tadi.

Ada yang sibuk bergambar bagi merakamkan detik-detik bersejarah bersama calon, ada yang berborak dengan rakan-rakan yang sudah lama tidak berjumpa malah ada juga yang membuat siaran langsung melalui media-media sosial.

Namun ada juga yang memanfaatkan waktu menunggu proses penamaan calon selesai dengan mengaji.

Seorang penyokong di Putrajaya yang dipercayai penyokong Perikatan Nasional (PN) dirakam sedang khusyuk mengaji di tengah-tengah gelombang penyokong parti.

Wanita tersebut mengenakan pakaian berwarna hijau dipercayai Muslimat PAS.

Pagi ini, banyak negeri dilanda hujan malah ada yang sudah menerima hujan sejak semalam tanpa henti.

Bagi penamaan calon kali ini, Suruhanjaya Pilihan Raya (SPR) menetapkan beberapa larangan termasuk penggunaan semua jenis alat muzik ataupun pembesar suara bagi tujuan dakyah politik, melalui apa cara termasuk menerusi penggunaan kenderaan kerana ia merupakan kesalahan di bawah Akta Kesalahan Pilihan Raya 1954.

Kesemua pusat penamaan calon dibuka sekitar jam 9 pagi tadi di 222 pusat penamaan calon seluruh negara dan ditutup jam 10 pagi tadi.


Dedahkan dokumen perjanjian maritim dengan Indonesia, kata PN Sabah

Kerajaan campuran diketuai Datuk Seri Anwar Ibrahim digesa supaya menyahklasifikasikan dokumen perjanjian persempadanan maritim ditandatangani dengan Indonesia pada Jun lalu bagi merungkai isu Ambalat.

Pengerusi Perikatan Nasional (PN) Sabah Datuk Seri Ronald Kiandee langkah tersebut bagi memastikan ketelusan berhubung isu sama ada Triti Laut Sulawesi ditandatangani Perdana Menteri (PMX) dan Presiden Indonesia, Joko Widodo sebelum ini, tidak membabitkan blok Ambalat.

Menurutnya, ia juga dapat menghentikan spekulasi serta kebimbangan rakyat berhubung sempadan separa laut wilayah antara dua negara di Laut Sulawesi seperti yang dikatakan oleh kerajaan.

“Blok Ambalat iaitu kawasan seluas 15,000 km persegi di tengah-tengah wilayah pertikaian di luar pantai Sabah ini mengandungi sumber minyak mentah terbesar di dunia dan telah dipertahankan oleh Malaysia sekian lama, maka ia tidak boleh digadai sama sekali.

“Apatah lagi pakar maritim yang terlibat dalam usaha melindungi hak wilayah Malaysia telah memberi amaran kepada Putrajaya supaya tidak menandatangani sebarang perjanjian baharu untuk menyelesaikan pertikaian sempadan yang berlarutan dengan Indonesia,” katanya dalam kenyataan.

Pada 15 Ogos lalu, Timbalan Menteri Luar Datuk Mohamad Alamin menjelaskan Triti Laut Sulawesi ditandatangani Malaysia dan Indonesia tidak melibatkan kawasan yang dirujuk sebagai blok Ambalat tetapi hanya membabitkan sempadan separa laut wilayah antara dua negara di Laut Sulawesi.

Penjelasan itu susulan kenyataan Adun Tungku Assaffal Alian, pada DUN Sabah 10 Ogos lepas yang mendakwa kononnya Malaysia menyerahkan Ambalat kepada Indonesia.

Isu tuntutan bertindih antara Malaysia dan Indonesia di kawasan perairan di Laut Sulawesi atau Ambalat yang terletak antara Kalimantan Timur, Indonesia dan tenggara Sabah itu, timbul sejak penerbitan peta oleh Malaysia pada 1979.

Peta itu menunjukkan kawasan sempadan maritim itu terletak dalam perairan Malaysia tetapi Indonesia membantah peta itu.


Najib dan 39 Ahli Parlimen BN masih sokong kerajaan PN dipimpin Muhyiddin

Sebanyak 40 orang Ahli-Ahli Parlimen Barisan Nasional (BN) termasuk Datuk Seri Najib Razak masih setia kekal menyokong kerajaan Perikatan Nasional (PN) yang dipimpin Perdana Menteri Tan Sri Muhyiddin Yassin.

Pendirian tersebut dinyatakan dalam satu kenyataan dikeluarkan Timbalan Perdana Menteri, Datuk Seri Ismail Sabri Yaakob selepas mengadakan pertemuan dengan semua MP BN hari ini.

Kenyataan tersebut berkata:

Saya telah mempengerusikan satu perjumpaan bersama seramai 40 orang Ahli-Ahli Parlimen Barisan Nasional. Hasil daripada perjumpaan ini adalah seperti berikut:

(i) Menjunjung kasih akan titah KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah; dan

(ii) Ahli-Ahli Parlimen Barisan Nasional sebulat suara menyokong Kerajaan pimpinan YAB Tan Sri Mahiaddin bin Md. Yasin; dan

(iii) Ahli-Ahli Parlimen Barisan Nasional juga akur dengan titah KDYMM Seri Paduka Baginda Yang di-Pertuan Agong untuk memberikan keutamaan kepada kemaslahatan dan kesejahteraan rakyat serta negara.

Sebelum itu, Ismail Sabri juga menegaskan kerajaan PN masih mendapat sokongan melebihi 110 Ahli Parlimen, ia selepas timbul polemik berhubung kedudukan kerajaan dalam Dewan Rakyat ekoran kenyataan Istana Negara.

Terdahulu, PAS juga menyatakan pendirian sama mengekalkan sokongan kepada Muhyiddin dan kerajaan PN, kata Timbalan Presiden PAS Datuk Seri Tuan Ibrahim Tuan Man hari ini.

Awal hari ini, kontroversi tercetus semasa sidang Dewan Rakyat selepas Ketua Pembangkang Datuk Seri Anwar Ibrahim membangkitkan kenyataan Yang di-Pertuan Agong yang dimuat naik dalam laman Facebook Istana Negara.

Susulan kenyataan tersebut, sidang Dewan Rakyat terpaksa ditangguhkan selepas timbul kes jangkitan Covid-19 yang dikesan berlaku dalam Parlimen dan ujian saringan dijalankan kepada semua Ahli Parlimen dan petugas yang berada di kawasan Parlimen.


Keputusan gugur Khairuddin tak gugat perpaduan dalam PAS

Perpaduan dalam PAS masih kuat dan utuh walaupun Datuk Mohd. Khairuddin Aman Razali digugurkan sebagai Ahli Jawatankuasa (AJK) Pusat parti itu baru-baru ini.

Seorang AJK Pusat, Datuk Awang Hashim menjelaskan keputusan menggugurkan Khairuddin itu dibuat secara konsensus dan isu berhubung langkah tersebut akan menyebabkan berlaku perpecahan dalam parti tidak berbangkit sama sekali.

“Kita membuat keputusan secara konsensus dalam segala hal dan Insya-Allah tindakan ini tidak akan menyebabkan berlaku perpecahan hingga timbul dua atau tiga puak dalam PAS.

“Keputusan ini dibuat secara berjemaah dan ini perkara biasa dalam parti mahu pun organisasi. Kadang-kadang sesuatu perkara itu betul pada kita tetapi tak selari dengan keputusan organisasi atau jemaah dan tindakan ini sama sekali tidak akan menjejaskan kerukunan dalam PAS,” katanya dipetik laporan Utusan Malaysia.

Menurutnya lagi, langkah yang diambil tersebut merupakan sesuatu yang biasa dalam sesebuah organisasi atau parti politik.

Khairuddin digugurkan daripada jawatannya minggu lalu dan ia disahkan Presiden PAS, Tan Sri Abdul Hadi Awang dalam satu sidang media di Marang, kelmarin.

Ditanya mengenai punca sebenar Khairuddin digugurkan hingga ada yang mengaitkannya dengan ‘kesungguhan’ Khairuddin mempertahankan Muafakat Nasional (MN), Awang berkata, isu tersebut langsung tidak timbul.

“Macam yang Presiden PAS jawab (berkaitan pengguguran), itu sajalah. Tak ada masalah lain yang timbul pun,” katanya.

Tambahnya, apa yang berlaku perlu dianggap sebagai satu proses pendidikan untuk semua pihak.


ADUN pembangkang tidak dapat peruntukan di negeri ditadbir PKR sedia dipotong gaji

Walaupun Ahli Parlimen blok pembangkang enggan memotong gaji atas alasan tiada peruntukan daripada Kerajaan Pusat, seorang Ahli Dewan Undangan Negeri (ADUN) pembangkang di negeri Selangor yang diperintah PKR sedia memotong gajinya untuk disalur kepada rakyat yang terjejas ketika pandemik Covid-19.

ADUN Dengkil, Adhif Syan Abdullah berkata alasan Ahli Parlimen pembangkang yang mendakwa Kerajaan Pusat memotong peruntukan mereka, hanya retorik politik walhal kerajaan PKR Selangor juga tidak menyalurkan peruntukan kepada ADUN pembangkang negeri itu.

“Saya sedia dipotong gaji sebagai ADUN walaupun kerajaan negeri tidak memberikan sebarang peruntukan kepada saya… kalau tidak mahu membantu rakyat janganlah memberikan macam-macam alasan, walhal kita tahu mereka sebenarnya sayangkan gaji Ahli Parlimen mereka.

“Sebagai contoh peruntukan untuk Covid-19 yang disalurkan kepada DUN Selangor, peruntukan tersebut disalurkan kepada penyelaras Parlimen di kawasan tersebut… macam saya, mana ada penyelaras DUN di Parlimen Sepang ini bagi satu sen kepada saya untuk mengadakan program atau bantuan kepada rakyat,” katanya kepada Agenda Daily.

Adhif memberitahu peruntukan kerajaan negeri disalurkan menerusi penyelaras DUN di kawasan Parlimen tersebut yang juga Ahli Parlimen Sepang, Mohamed Hanipa Maidin namun tidak ada bantuan yang diterimanya memandangkan Bersatu adalah pembangkang di Selangor.

“Kalau nak potong gaji untuk rakyat, saya sedia… tak perlu nak bagi alasan macam-macam seperti Ahli Parlimen pembangkang.

“Kalau bakhil kepada rakyat, nanti masa Pilihan Raya Umum nak minta undi kena minta daripada rakyat juga… buat apa nak berkira-kira sekarang dengan rakyat?” katanya lagi.

Agenda Daily menghubungi Ahli Parlimen blok pembangkang dan majoritinya seakan cuba mengelak daripada memotong gaji Ahli Parlimen atas alasan ia akan digunakan untuk tujuan membiayai operasi pejabat mereka.

“Daripada Kerajaan Pusat kepada semua Ahli Parlimen yang baharu sahaja diberikan, untuk pendaftaran vaksinasi.

“RM100 ribu tidak mencukupi, jadi kami gunakan daripada gaji sendiri. Peruntukan untuk pejabat pun tidak diberikan oleh Kerajaan Pusat,” kata Ahli Parlimen DAP Batu Kawan, Kasthuri Patto selepas ditanya berhubung kesediaan untuk menyumbangkan gaji mereka bagi membantu rakyat terjejas.

Dalam pada itu, Ahli Parlimen AMANAH Shah Alam, Khalid Samad pula berkata mereka tidak mendapat peruntukan daripada Kerajaan Pusat dan terpaksa menggunakan gaji sendiri untuk menampung program-program di kawasan.

“Masalahnya Ahli Parlimen pembangkang tak dapat peruntukan. Menggunakan gaji untuk sebahagian program-program.. Kalau dapat peruntukan takde masalah,” katanya apabila ditanya berhubung kesediaan memotong gaji untuk membantu rakyat.

Dalam pada itu, Timbalan Presiden UMNO merangkap ADUN Rantau, Datuk Seri Mohamad Hasan yang berada dalam negeri diperintah PKR juga mengumumkan untuk menyumbang semua gaji dan elaun selaku wakil rakyat selama enam bulan kepada pusat khidmat DUN di kawasannya bagi membantu meringankan beban sekatan pergerakan penuh yang berkuat kuasa kelmarin.

Beliau sebelum ini menggesa langkah Kerajaan Pusat menyumbangkan tiga bulan gaji Menteri dan Timbalan Menteri kepada Akaun Amanah Bencana mesti disusuli sumbangan elaun dan imbuhan keraian yang dinikmati mereka.

“Saya akan meminta kerajaan negeri untuk memasukkan semua gaji dan elaun saya ke akaun yang akan diuruskan oleh Pusat Khidmat DUN Rantau untuk kegunaan penduduk di DUN itu.

“Selama ini pun di Pusat Khidmat kita memang ada membantu rakyat yang memerlukan dari segi keperluan, terutama mereka yang terkesan akibat pandemik Covid-19,” katanya.

Untuk rekod, blok pembangkang, Pakatan Harapan tidak bersetuju agar Ahli Parlimen mereka dipotong gaji sama seperti yang dilakukan oleh Menteri dan Timbalan Menteri kerajaan Perikatan Nasional untuk disalurkan ke dalam tabung bencana Covid-19.

Pembangkang memberi alasan kononnya Kerajaan Pusat memotong peruntukan kepada mereka dan tidak mempunyai sumber kewangan untuk mengendalikan operasi pejabat di kawasan, selain gaji dan elaun yang mereka dapat.


Polis terima 6 aduan isu kerajaan DAP Pulau Pinang kena tipu vaksin

Polis akan merakam percakapan beberapa saksi berhubung laporan yang diterima menyatakan mengenai sumbangan vaksin kepada Ketua Menteri Pulau Pinang adalah satu penipuan.

Ketua Polis Pulau Pinang, Datuk Sahabudin Abd Manan berkata siasatan kes itu masih pada peringkat awal dan keterangan saksi daripada syarikat berkaitan serta daripada pejabat Program Imunisasi Covid-19 Kebangsaan (PICK) dan pejabat Ketua Menteri Pulau Pinang, akan diambil.

Beliau berkata, pada 19 Mei lalu, polis Pulau Pinang menerima laporan bersabit kenyataan Menteri Sains, Teknologi dan Inovasi, Khairy Jamaluddin yang menyatakan mengenai sumbangan vaksin kepada Ketua Menteri Pulau Pinang adalah penipuan.

“Ekoran daripada laporan polis tersebut satu siasatan telah dijalankan oleh Jabatan Siasatan Jenayah Komersial Pulau Pinang di bawah Seksyen 420 dan 511 Kanun Keseksaan.

“Sehingga kini terdapat enam laporan polis telah dibuat oleh beberapa individu yang mewakili beberapa parti politik termasuk daripada pejabat Ketua Menteri Pulau Pinang,” katanya dalam kenyataan hari ini.

Sahabudin berkata, modus operandi kes ini adalah suspek yang merupakan wakil syarikat Xintai Development Enterprise Ltd dipercayai cuba untuk menipu kerajaan negeri Pulau Pinang dengan menawarkan dua juta dos vaksin Sinovac yang dipercayai tidak wujud.

Katanya, siasatan awal polis juga mendapati penulis surat yang menawarkan dua juta dos vaksin itu bukan pengarah urusan syarikat berkenaan, sebaliknya hanya wakil yang dilantik secara lisan.

Sebelum ini, Khairy membuat pendedahan itu setelah Kementerian Kesihatan Malaysia (KKM) menerima surat – yang sebenarnya surat itu ditulis oleh DAP Pulau Pinang sendiri – memohon kebenaran bagi membolehkan syarikat penderma membeli vaksin Sinovac untuk tujuan sumbangan kepada kerajaan Pulau Pinang.

Sebagai menteri yang bertanggungjawab terhadap Program Imunisasi Covid-19 Kebangsaan (PICK), Khairy sudah tentu menjalankan siasatan kerana bimbang akan timbul masalah di kemudian hari, sebelum mendapati syarikat itu tidak wujud dan pengeluar Sinovac juga tidak pernah berurusan dengan pihak berkenaan.

Susulan itu, Ketua Menteri Pulau Pinang, Chow Kon Yeow dan Setiausaha Agung DAP, Lim Guan Eng ‘melompat’ kemarahan kerana menuduh kerajaan negeri kena tipu.

Kerana malu kena scam, bermulalah episod tuding jari menyalahkan Kerajaan Pusat oleh Guan Eng sehingga mengeluarkan cacian kepada Khairy, sementara Kon Yeow pula mencari salah syarikat berkenaan.